钦定古今图书集成/明伦汇编/人事典/第026卷
## 钦定古今图书集成/明伦汇编/人事典/第026卷

| 钦定古今图书集成 明伦汇编 第二十六卷 |

| |

钦定古今图书集成明伦汇编人事典

第二十六卷目录

形貌部纪事二

人事典第二十六卷

《史记高祖本纪》：“高祖为人，隆准而龙颜，美须髯，左股
有七十二黑子。”按：《注索隐》曰：“高祖感龙而生，故其颜
貌似龙，长颈而高鼻。”按《正义》引《河图》云：“帝刘季，口角
戴胜，斗胸龟背，龙股，长七尺八寸。”《合诚图》云：“赤帝体
为朱鸟，其表龙颜，多黑子。”按：左，阳也。七十二黑子者，
赤帝七十二日之数也。木火土金水各居一方，一岁
三百六十日，四方分之，各得九十日。土居中央，并索
四季，各十八日，俱成七十二日。故高祖“七十二黑子
者，应火德七十二日之征也。”

《河图稽命征》：“帝刘季，日角，戴北斗胸，龟背，龙眼，长七
尺八寸，明圣而宽仁，好任主。”

《汉书项籍传》：籍季父梁，尝杀人，与籍避仇吴中。籍长
八尺二寸，力扛鼎，才气过人，吴中子弟皆惮籍。
《河图》：“稽命征项籍，怪目勇敢，重瞳大口，力楚之邦。”
《汉书陈平传》：平为人长大美色，人或谓平：“贫何食而
肥若是？”其嫂疾平之不治生产，曰：“亦食糠核耳。有叔
如此，不如无有户牖。”富人张负有女孙，平欲得之。
邑人中有大丧，平家贫，侍丧以先往，后罢为助。张负
见之丧所，独视伟，平随至其家，门外多长者车辙，谓
其子仲曰：“吾欲以女孙予陈平，固有美如陈平而长
贫者乎？”平降汉，汉王拜为都尉，使参乘典护军。或
谗平曰：“平虽美，丈夫如冠玉耳，其中未必有也。”
《张苍传》：苍归沛公，以客从攻南阳。苍当斩，解衣伏锧，
身长大，肥白如瓠。时王陵见而怪其美士，乃言“沛公，
赦勿斩。”已而为北平侯，食邑千二百户。

《任敖传》：“初，苍父长不满五尺，苍长八尺馀，苍子复长
八尺，及孙类长六尺馀，免相后，口中无齿，食乳女子
为乳母，年百馀岁迺卒。”

《韩信传》：信亡楚归汉，未得知名，为连敖，坐法当斩，其
畴十三人皆已斩，至信，信乃仰视，适见滕公曰：“上不
欲就天下乎，而斩壮士。”滕公奇其言，壮其貌，释弗斩，
与语，大说之，言于汉王，汉王以为治粟都尉。

《史记吴王濞传》：上患吴会稽轻悍无壮王以填之，诸
子少，乃立濞于沛为吴王，王三郡五十三城。已拜受
印，高祖召濞相之，谓曰：“若状有反相心，独悔业。”已拜，
因拊其背告曰：“汉后五十年东南有乱者，岂若邪？然
天下同姓为一家也，慎无反！”濞顿首曰：“不敢。”

《拾遗记》：“孝惠帝时，有泥离之国来朝。其人长四尺，两
角如茧，牙出于唇。自乳已来，有灵毛自蔽。”

《淮南子道应训》：“卢敖游乎北海，经乎大阴，入乎元阙，
至于蒙谷之上，见一士焉，深目而元须，泪注而鸢肩，
丰上而杀下，轩轩然方迎风而舞。”

《汉书田蚡传》：“蚡为人貌侵生贵甚。”按注，服虔曰：“侵，短
小也。”师古曰：“生贵谓自尊高，示贵宠也。”

《东方朔传》：“朔初来上书曰：‘臣朔年二十二，长九尺三
寸，目若悬珠，齿若编贝，勇若孟贲，捷若庆忌，廉若鲍
叔，信若尾生。若此可以为天子大臣矣’。朔文辞不逊，
高自称誉。上伟之，乃令待诏公车。奉禄薄，未得省见。
久之，朔绐驺朱儒曰：‘上以若曹无益于县官，耕田力
作固不及人，临众处官，不能治民，从军击卤不任兵
事，无益于国用，徒索衣食，今欲尽杀若曹’。”朱儒大恐，
啼泣。朔教曰：“上即过，叩头请罪。”居有顷，闻上过，朱儒
皆号泣顿首。上问何为，对曰：“东方朔言上欲尽诛臣
等。”上知朔多端，召问朔何恐朱儒为，对曰：“臣朔生亦
言，死亦言。朱儒长三尺馀，奉一囊粟，钱二百四十；臣
朔长九尺馀，亦奉一囊粟，钱二百四十，朱儒饱欲死，
臣朔饥欲死。臣言可用，幸异其礼；不可用，罢之，无令，
但索长安米。”上大笑，因使待诏金马门。

《金日䃅传》：“日䃅本匈奴休屠王太子也，没入官，输黄
门养马。久之，武帝游晏，见马日䃅长八尺二寸，容貌
甚严，马又肥好，上异而问之，具以本状对。上奇焉，即
日赐汤沐衣冠，拜为马监。”

《田千秋传》：“千秋长八尺馀，体貌甚丽，武帝见而说之。”
《公孙弘传》：“弘对策擢为第一，召入见，容貌甚丽，拜为
博士，待诏金马门。”

《洞冥记》：“元鼎五年，郅支国贡马肝石。其国人长四尺，
惟饵此石而已。”

《汉书江充传》：“充为人魁岸，容貌甚壮，帝望见而异之
曰：‘燕赵故多奇士’。”

《蔡义传》：“义为丞相时年八十馀，短小无须眉，貌似老妪，行步俛偻，常两吏扶夹乃能行。”

《孝宣许皇后传》：“昭帝始冠，长八尺二寸。”

《宣帝本纪》：“曾孙身足下有毛，卧居数有光耀。”

《霍光传》：“光长财七尺三寸，白晰疏眉目，美须髯。每出
入下殿门，止进有常处，郎仆射窃识视之，不失尺寸。”
《严延年传》：“延年为人短小精悍，敏捷于事。”

《昌邑王贺传》：“贺即位二十七日，废。孝宣帝即位，心内
忌贺。元康二年，遣使者赐山阳太守张敞玺书，诏察
往来过客。敞于是条奏贺居处状。故王年二十六七，
为人青黑色，小目，鼻末锐卑，少须眉，身体长大疾痿，
行步不便。”

《龚遂传》：“宣帝即位久之，渤海左右郡岁饥，盗贼并起，
二千石不能禽制。上选能制者，丞相御史举遂可用，
上以为渤海太守。时遂年七十馀，召见，形貌短小，宣
帝望见不副所闻，心内轻焉。”

《陈遵传》：“遵字孟公，长八尺馀，长头大鼻，容貌甚伟。”
《翟方进传》：方进年十二三，失父孤学，给事太守府为
小史，号迟顿不及事，数为掾史所詈辱。方进自伤，迺
从汝南蔡父相问己能所宜，蔡父大奇其形貌，谓曰：
“小史有封侯骨，当以经术进，努力为诸生学问。”方进
既厌为小史，闻蔡父言心喜，因病归家，辞其后母，西
至京师受经。

《张禹传》：禹父徙家莲勺。禹为儿，数随家至市，喜观于
卜相者前，久之，颇晓其别蓍布卦意，时从旁言，卜者
爱之。又奇其面貌，谓禹父：是儿多知，可令学经。
《董贤传》：哀帝立，贤随太子官为郎。二岁馀，贤传漏在
殿下，为人美丽自喜，哀帝望见，悦其仪貌，识而问之
曰：“是舍人董贤邪？”因引上与语，拜为黄门郎。

《息夫躬传》：“躬容貌壮丽，为众所异。”

《隽不疑传》：“不疑，字曼倩，渤海人也。暴胜之为直指使
者，东至海，素闻不疑贤，请与相见，望见不疑容貌尊
严，衣冠甚伟，胜之躧履起迎，胜之遂表荐不疑，征诣
公车，擢为京兆尹。元始五年，有一男子诣北阙，自谓
卫太子，公车以闻，诏使公卿将军中二千石杂识视。
不疑后到，叱从吏收缚送狱验治，竟得奸诈。本夏阳”
人，姓成，名方遂，居湖，以卜筮为事。有故太子舍人，尝
从方遂卜，谓曰：“子状貌似卫太子。”方遂心利其言，几
得富贵，即诈自称诣阙。廷尉逮召乡里识知者张宗
禄等，方遂坐诬罔不道，要斩东市。

《郭解传》：“解为人短小恭俭。”

《王商传》：商代匡衡为丞相，益封千户，天子甚尊任之。
为人多质，有威重，长八尺馀，身体鸿大，容貌甚过绝
人。河平四年，单于来朝，引见白虎殿丞相。商坐未央
廷中，单于前拜谒商，商起离席与言，单于仰视商貌，
大畏之，迁延却退。天子闻而叹曰：“此真汉相矣。”
《王莽传》：莽为人侈口蹶顄，露眼赤精，大声而嘶，长七
尺五寸，好厚履高冠，以牦装衣，反膺高视，瞰临左右。
是时有用方技待诏黄门者，或问以莽形貌，待诏曰：
“莽所谓鸱目虎吻，豺狼之声者也，故能食人，亦当为
人所食。”问者告之，莽诛灭待诏，而封告者。后常翳云
母屏面，非亲近莫得见也。莽按《金匮》，辅臣皆封拜。以
京兆王兴为卫将军，奉新公王盛为前将军。崇新公
王兴者，故城门令史。王盛者，卖饼，按符命求得姓名
十馀人，两人容貌应卜相，径从布衣登用，以视神焉。
《礼斗威仪》：“君乘水而王，为人黑色大耳。”

《后汉书。光武本纪》：“光武身长七尺三寸，美须眉，大口，
隆准，日角。更始元年，莽闻汉帝立，大惧。遣大司徒王
寻、大司空王邑将兵百万，其甲士四十二万人，五月
到颍川，复与严尤、陈茂合。初，光武为舂陵侯，家讼逋
租于尤，尤见而奇之。及是时城中出降尤者，言光武
不取财物，但会兵计策。尤笑曰：‘是美须眉者耶？何为’”
乃如是？初，王莽征天下能为兵法者六十三家数百
人并以为军吏，选练武卫，招募猛士，旌旗辎重，千里
不绝。时有长人巨无霸，长一丈，大十围，以为垒尉。
《李通传》：“通字次元，南阳宛人也，世以货殖著姓。父守，
身长九尺，容貌绝异，为人严毅，居家如官廷。”

《任光传》：“光字伯卿，南阳宛人也。少忠厚，为乡里所爱。
汉兵至宛，将杀之，会光禄勋刘赐适至，视光容貌长
者，乃救全之。”

《盖延传》：“延身长八尺，弯弓三百斤。边俗尚勇力，而延
以气闻。”

《马援传》：“援为人美须发，眉目如画，闲于进对，尤善述
前世行事。每言及三辅长者，下至闾里少年，皆可观
听。”按注《东观记》曰：“援长七尺五寸，色理、发肤、眉目、容
貌如画。”

《耿秉传》：“秉字伯初，有伟体，腰带八围，博通书记，能说
司马兵法，尤好将帅之略。”

《铫期传》：“期字次况，颍川郏人也。长八尺二寸，容貌绝
异，矜严有威。”

《高获传》：“获字敬公，汝南新息人也。为人尼首方面。”按：
注：“尼首，首象尼丘山中下四方高也《明帝本纪》：“帝生而丰下。”按：注：“杜预注《左传》云：‘丰下，盖
面方也。《东观记》云：‘帝丰下锐上，项赤色，有似于尧’’。”
《贾逵传》：“逵自为儿童，常在太学，不通人间事。身长八
尺二寸。诸儒为之语曰：‘问事不休贾长头’。”

《东观汉记》：张重举孝廉，送京师，朝于德明殿。明帝怪
其短小，问曰：“何郡小吏？”答曰：“臣日南计吏，非小吏也。”
帝嘉其言，赐以金帛。

《后汉书徐防传》：“防永平中举孝廉，除为郎。防体貌矜
严，占对可观，显宗异之，特补尚书郎，职典枢机。”
《班超传》：“超行诣相者曰：‘祭酒，布衣诸生耳，而当封侯
万里之外’。超问其状，相者曰：‘生燕颔虎颈，飞而食肉，
此万里侯相也’。”

《东平宪王苍传》：苍好经书，雅有智思，为人美须髯，腰
带十围，显宗甚爱重之，诏曰：“日者问东平王处家何
等最乐，王言为善最乐，其言甚大，副是腰腹矣。”
《承宫传》：宫拜博士，迁左中郎将，数纳忠言，陈政，论议
切悫，朝臣惮其节，名播匈奴。时北单于遣使求得见
宫，显宗敕自整饰，宫对曰：“外裔眩名，非识实者也。臣
状丑，不可以示远，宜选有威容者。”帝乃以大鸿胪魏
应代之。

《冯勤传》：勤字伟伯，魏郡繁阳人也。曾祖父扬，宣帝时
为弘农太守，有八子，皆为二千石，赵魏间荣之，号曰
“万石君焉。”兄弟形皆传壮，惟勤祖父偃长不满七尺，
常自耻短陋，恐子孙之似也，乃为子伉娶长妻，伉生
勤八尺三寸。

《虞延传》：“延字子大，陈留东昏人。长八尺六寸，腰带十
围，力能扛鼎，为南阳太守。永平初，有新野功曹邓衍，
以外戚小侯，每豫朝会，而容姿趋步，有出于众。显宗
目之，顾左右曰：‘朕之仪貌，岂若此人。特赐舆马衣服。
延以衍虽有容仪，而无实行，未尝加礼。帝既异之，乃
诏衍令自称南阳功曹诣阙。既到，拜郎中，迁元武司’”
马。衍在职不服父丧。帝闻之，乃叹曰：“知人则哲，惟帝
难之，信哉斯言！”衍惭而退。由是以延为明。

《何熙传》：“熙字孟孙，陈国人。少有大志。永元中为谒者。
身长八尺五寸，善为威容，赞拜殿中，音动左右。和帝
伟之，擢为御史中丞。”

《李固传》：“固字子坚，汉中南郑人，司徒郃之子也。固貌
状有奇表，鼎角匿犀，足履龟文。”按注鼎角者，顶有骨
如鼎足也。匿犀，伏犀也，谓骨当额上入发际隐起也。
足履龟文者，二千石。见相书。

《拾遗记》：“琅琊王溥，安帝时挟竹𥳑插笔于洛阳市佣
书，美于形貌。来僦其书者，丈夫赠其衣冠，妇人遗其
珠玉，一日之中，衣宝盈车而归。”

《周燮传》：燮字彦祖，汝南安城人，法曹掾燕之后也。燮
生而钦颐折额，丑状骇人，其母欲弃之，其父不听曰：
“吾闻贤圣多有异貌，兴我宗者，乃此儿也。”于是养之，
始在髫鬌而知廉让。十岁就学，能通诗论。及长专精
礼《易》，不读非圣之书，不修贺问之好。

桓谭《新论》：余尝与郎冷喜出，见一老翁粪上拾食豆，
面垢丑不可忍视。喜曰：“‘安知此非神仙’？余曰：‘道必形
体如此，无以道焉’。”

《后汉书翟酺传》：“酺迁侍中，时尚书有缺，诏将大夫、六
百石以上试对政事、天文、道术，以高第者补之。酺自
恃能高，而忌故太史令孙懿，恐其先用，乃往候懿。既
坐，言无所及，唯涕泣流连。懿怪而问之，酺曰：‘图书有
汉贼孙登，将以才智为中官所害，观君表相似，当应
之。酺受恩接凄怆，君之祸耳’。懿忧惧，移病不试，由是”
酺对第一，拜尚书。〈注〉《春秋保乾图》曰：“汉贼臣名孙登，
大形小口，长七尺九寸，巧用法，多技，方诗书不用，贤
人杜口也。”

《梁冀传》：“冀字伯卓，为人鸢肩豺目，洞精矘眄，口吟舌
言。”〈鸢鸱也鸱肩上竦也豺目目竖也洞通也矘音它荡反说文目精直视口吟舌言谓语吃不能明了〉
冀讽众人共荐其子，引为河南尹。引一名“胡狗，时年
十六，容貌甚陋，不胜冠带，道路见者，莫不嗤笑焉。”
《杨璇传》：“璇兄乔为尚书，容仪伟丽，数上言政事，桓帝
爱其才貌，诏妻以公主，乔固辞不听。”

《卢植传》：“植字子干，涿郡涿人也。身长八尺二寸，音声
如钟。”

《周举传》。“举字宣光。汝南汝阳人。陈留太守防之子。举
姿貌短陋。而博学洽闻，为儒者所宗。”

《汝南先贤传》：“周举字宣光，姿貌短陋，有晏子之风。”
《后汉书郭泰传》：“泰性明知人，好奖训士类。身长八尺，
容貌魁伟，褒衣博带，周游郡国。”

《黄宪外史论学》篇：韩王好淮南之学，问于征君曰：“淮
南之学，其博于孔子乎？”征君曰：“臣未之敢闻也。”韩王
曰：“昔有东方之客曰无闾，生七岁而隽，读书于无闾
之岳，容若处女，东人皆以为玉魄也。”

《后汉书傅燮传》：“燮身长八尺，有威容。”

《赵壹传》：“壹字元叔，汉阳西县人也。体貌魁梧，身长九
尺，美须豪眉，望之甚伟。”

《三辅决录》：田凤字季宗，为尚书郎，容仪端正。入奏事灵帝目送之，因题柱曰：“堂堂乎张京兆田郎。”

窦叔高名元为上郡计吏朝会数百人仪状绝众天
子异之诏以公主妻之出同辈调笑焉叔高时已有
妻不敢以闻方欲迎妇与诀未发而诏召叔高就第
成婚。

《后汉书陈忠传》：忠为仆射时，霖雨积时，河水涌溢，忠
上疏曰：“臣闻洪范五事，一曰貌，貌以恭，恭作肃，貌伤
则狂，而致常雨。”

《臧洪传》：“洪体貌魁梧，有异姿。”按注：“魁梧，壮大之貌也。”
《高彪传》：“彪举孝廉，试经第一，除郎中，校书东观，数奏
赋颂奇文，因事讽谏。灵帝异之，迁内黄令。帝敕同僚
临送，祖于上东门，诏东观画彪像以劝学者。”

《蔡邕传》：董卓重邕才学，厚相遇待。每集䜩，辄令邕鼓
琴赞事，邕亦每存匡益。然卓佷多自用，邕恨其言少，
从谓从弟谷曰：“董公性刚而遂，非终难济也。吾欲东
奔兖州，若道远难达，且遁逃山东以待之，何如？”谷曰：
“君状异恒人，每行，观者盈集，以此自匿，不亦难乎？”邕
乃止。

《郑元传》：“袁绍总兵冀州，遣使要元，大会宾客。元最后
至，乃延升上坐，身长八尺，饮酒一斛，秀眉明目，容仪
温伟。”

《刘表传》：表身长八尺馀，姿貌温伟，与同郡张俭等俱
被讪议，号为“八顾。”

《魏志王粲传》：“粲徙长安，左中郎将蔡邕见而奇之。时
邕才学显著，贵重朝廷，常车骑填巷，宾客盈坐，闻粲
在门，倒屣迎之。粲至，年既幼弱，容状短小，一坐尽惊。
邕曰：‘此王公孙也，有异才，吾不如也。吾家书籍文章，
尽当与之。年十七，司徒辟诏除黄门侍郎，以西京扰
乱，皆不就，乃之荆州依刘表。表以粲貌寝而体弱通’”
侻不甚重也。

《后汉书孔融传》：融与蔡邕素善。邕卒后，有虎贲士貌
类于邕，融每酒酣，引与同坐，曰：“虽无老成人，且有典
刑。”

《公孙瓒传》：瓒字伯珪，辽西令支人也。家世二千石。瓒
以母贱，遂为郡小吏。为人美姿貌，大音声，言事辩慧。
《杨彪传》：彪子修为曹操所杀，操见彪问曰：“公何瘦之
甚？”对曰：“愧无日䃅先见之明，犹怀老牛舐犊之爱。”操
为之改容。

《东夷传》：“韩有三种，一曰马韩，二曰辰韩，三曰弁辰。马
韩人唯重璎珠，以缀衣为饰，及悬颈垂耳，大率皆魁
头露紒，布袍草履。辰韩儿生，欲令其头扁，皆押之以
石。弁辰与辰韩杂居，其人形皆长大美发，衣服洁清，
而刑法严峻。马韩之西海岛上有州胡国，其人短小
髡头，衣韦衣，有上无下。”

倭在《韩》东南大海中，依山岛为居。男子皆黥面文身，
以其文左右大小，别尊卑之差。倭国南四千馀里，至
《朱儒》国，人长三四尺。

《南蛮传》：“交趾刺史领珠厓、儋耳二郡，其渠帅贵长，耳
皆穿而缒之，垂肩三寸。凡交趾所统，言语各异，人如
禽兽，长幼无别，顶髻徒跣。”〈为髻于顶上也〉以布贯头而著之。
《哀牢》人皆穿鼻儋耳，其渠帅自谓“王者”，耳皆下肩三
寸，庶人则至肩而已。

莋都夷者，武帝所开，以为莋都县。其人皆被发。
《西羌传》：“羌无弋爰剑者，秦厉公时与劓女遇于野，遂
成夫妇。女耻其状，被发覆面，羌人因以为俗。”

《西域传》：“东离国男女皆长八尺而怯弱。”

《独异志》。东汉孟业身重千觔。故帝疑其自重。乃以大
秤悬栋间。业启曰：“陛下秤上秤，臣请秤之。虽肉重千
觔，而智无一两。”

《洞冥记》：“郭琼，东郡人也。形貌丑劣而意度过人。曾宿
人家，辄乞薪自照读书。”

《独异志》：“后汉卢景初生，项有一丛白毛，数之得四十
九茎，后四十九年卒。”

《会稽先贤传》：“贺劭为人美容止，与人交久益敬之。在
官府常著袜，希见其足。”
《册府元龟》：“袁绍幼为郎，容貌端正，威仪进止，动见仿
效。后至大将军、冀州牧。”

《典略》：“马腾，字寿成，扶风茂陵人，马援后也。长八尺馀，
身体洪大，面鼻雄异，而性贤厚，人多敬之。”

《蜀志先主传》：“先主不甚乐读书，喜狗马音乐，美衣服，
身长七尺五寸，垂手下膝，顾自见其耳，少语言，善下
人，喜怒不形于色。”

《诸葛亮传》：“亮身长八尺，每自比于管仲、乐毅。”

《赵云传》注：《云别传》曰：“云身长八尺，姿颜雄伟。”

《彭𦍛传》：“𦍛字永年，广汉人。身长八尺，容貌甚伟，姿性
骄傲，多所轻忽。”

《谯周传》：“周身长八尺，体貌素朴。”

《司马徽别传》：“刘琮欲候徽，先使左右问其存亡。徽锄
园，左右问司马君所，徽曰：‘我是徽，头面丑陋’。问者骂
之曰：‘即欲求司马公，何等田奴而称司马公’！徽更刷
头饰服而出，左右叩头而谢之《益都耆旧传》：“张松为人短小，不治节操，然识达精果，
有才干。刘璋遣诣曹公，曹公不甚礼。公主簿杨修深
器之，白公辟松，公不”纳。修以公所撰《兵书》示松，松宴
饮之间，一看便暗诵，修以此益奇之。

《魏志程昱传》：“昱字仲德，东郡东阿人也。长八尺三寸，
美须髯。”

《许褚传》：“褚字仲康，谯国谯人也。长八尺馀，腰大十围，
容貌雄毅，勇力绝人。”

《典韦传》：“韦，陈留已吾人也。形貌魁梧，膂力过人。”
《管宁传》：“宁长八尺，美须眉。”

《乐进传》：“进字文谦，阳平卫国人也。容貌短小，以胆烈
从太祖为帐下吏。”

《崔琰传》：“琰声姿高畅，眉目疏朗，须长四尺，甚有威重，
朝士瞻望，而太祖亦敬惮焉。”

《世说》：魏武帝见匈奴使，自以形陋，不足雄远国，使崔
季珪代帝，自捉刀立床头。既毕，令间谍问曰：“魏王何
如？”答曰：“魏王雅望非常，然床头捉刀人，此乃英雄也。”
魏武闻之，追杀其使。

《魏志司马朗传》注：《司马彪序传》曰：“朗祖父隽，字元异，
博学好古，倜傥有大度，长八尺三寸，腰带十围，仪状
魁岸，与众有异。”

《吴志孙策传》：“策为人美姿颜，好笑语，性阔达听受，善
于用人，是以士民见者，莫不尽心，乐为致死。”

《太史慈传》：“慈长七尺七寸，美须髯，猿臂，善射，弦不虚
发。”

《孙权传》注：《江表传》曰：“坚为下邳丞，时权生，方颐大口，
目有精光。坚异之，以为有贵相。权兄策既定诸郡，权
为阳羡长。郡察孝廉，州举茂才，行奉义校尉。汉以策
远修职贡，遣使者刘琬加锡命。琬语人曰：‘吾观孙氏
兄弟，虽各才秀明达，然皆禄祚不终。惟中弟孝廉形
貌奇伟，骨体不恒，有大贵之表，年又最寿，尔试识之’。”
建安十九年，权为魏将张𨖚所袭。注《献帝春秋》曰：张
𨖚问吴降人：“向有紫髯将军，长上短下，便马善射，是
谁降人？答曰：‘是孙会稽辽及乐进相遇，言不早知之，
急追自得，举军叹恨’。”

《蜀志先主传》：“先主为荆州牧，孙权畏之，进妹固好。先
主至京，见权绸缪。”《恩纪注》：《山阳公载记》曰：“备还，谓左
右曰：‘孙车骑长上短下，其难为下，吾不可以再见之’。
乃昼夜兼行。”

《吴志董袭传》：“袭字元代，会稽馀姚人。长八尺，武力过
人。孙策入郡，袭迎于高迁亭，策见而伟之。”

《吕范传》：范字子衡，汝南细阳人也。少为县吏，有容观
姿貌。邑人刘氏，家富女美，范求之，女母嫌，欲勿与，刘
氏曰：“观吕子衡，宁当久贫者邪？”遂与之婚。

《张昭传》：昭容貌矜严，有威风。权尝曰：“孤与张公言，不
敢忘也。”举邦惮之。

《滕𦙌传》：“𦙌少有节操，美仪容。”注：《吴书》曰：“𦙌年十二而
孤单茕立，能治身厉行，为人白晰，威仪可观。每正朔
朝贺，修勤在位，大臣见者无不叹赏。”

《孙韶传》：“韶身长八尺，仪貌都雅。”

《诸葛恪传》注《吴录》曰：“恪长七尺六寸，少须眉折頞，广
额，大口，高声。”

《张温传》：温字惠恕，吴郡吴人也。父允，以轻财重士，名
显州郡，为孙权东曹掾卒。温少修节操，容貌奇伟。权
闻之，以问公卿曰：“温当今与谁为比？大司农刘基曰：
‘可与全琮为辈’。太常顾雍曰：‘基未详其为人也，温当
今无辈。权曰：‘如是，张允不死也’’。”征到延见，文辞占对，
观者倾竦，权改容加礼。

《吴录》：张蕃字仲辅，为人短小，顾谭以短戏之曰：“侏儒
侏儒有何德，令我思君罔极。”

裴启《语林》：“何平叔美姿仪而绝白，魏文帝疑其著粉。
夏月与热汤饼，既啖，大汗出，随以朱衣自拭，色转皎
然。”

《魏志诸葛诞传》注：“《世语》曰：‘黄初末，吴人发长沙王吴
芮冢，以其塼于临湘，为孙坚立庙。芮容貌如生，衣服
不朽。后豫发者见吴纲曰：‘君何类长沙王吴芮，但微
短耳’。纲瞿然曰：‘是先祖也，君何由见之’’？”

《何夔传》：“夔长八尺三寸，容貌矜严。”

《明帝纪》注：“《魏书》曰：帝容止可观，望之俨然。”孙盛曰：“明
帝天姿秀出，立发垂地，口吃少言，而沉毅好断。”
《司马朗传》：“朗年十二，试经为童子郎。监试者以其身
体壮大，疑朗匿年，劾问朗曰：‘朗之内外，累世长大。朗
虽穉弱，无仰高之风，损年以求早成，非志所为也’。监
试者异之。”

《满宠传》：“宠正始三年薨，子伟嗣。”注：“《世语》曰：‘伟子长武
有宠风。伟弟子奋，晋元康中至尚书令。宠、伟长武奋
皆长八尺’。”

《管辂传》：“‘辂容貌粗陋，无威仪而嗜酒。正元二年，弟辰
谓辂曰：‘大将军待君意厚，冀当富贵乎’？辂长叹曰：吾
自知有分直耳。然天与我才明，不与我年寿，恐四十

生人。如何’？辰问其故，辂曰：‘吾额上无生骨，眼中无守’”
精，鼻无梁柱，脚无天根，背无三甲，腹无三壬，此皆不
寿之验。

《王修传》注：王隐《晋书》曰：“修一子名仪，司马文王杀之。
子裒字伟元，少立操尚，非礼不动。身长八尺四寸，容
貌绝异，痛父不以命终，绝世不仕。”

《晋书。宣帝纪》：“魏武察帝有雄豪志，闻有狼顾相，欲验
之，乃召使前行，令反顾，面正向后而身不动。”

《乐广传》：广字彦辅，南阳淯阳人也。父方，参魏征西将
军夏侯元军事，广时年八岁，元常见广在路，因呼与
语，还谓方曰：“向见广神姿朗彻，当为名士，卿家虽贫，
可令专学，必能兴卿门户也。”卫瓘见广而奇之，命诸
子造焉，曰：“此人之水镜，见之莹然，若披云雾而睹青
天也。”

《王戎传》：戎字濬冲，琅邪临沂人也。祖雄，幽州刺史。父
浑，凉州刺史，贞陵亭侯。戎幼而颖悟，神彩秀彻，视日
不眩。裴楷见而目之曰：“戎眼烂烂如岩下电。”年六七
岁，于宣武场观戏，猛兽在槛中，虓吼震地，众皆奔走，
戎独立不动，神色自若。魏明帝于阁下见而奇之。戎
为人短小，任率，不修威仪，善发谈端，赏其要会。
《吾彦传》：彦字士则，吴郡吴人也。出自寒微，有文武才
干。身长八尺，手格猛兽，膂力绝群。仕吴为通江使吏。
时将军薛珝仗节南征，军容甚盛，彦观之慨然而叹。
有善相者刘札谓之曰：“以君之相，后当至此，不足慕
也。”

《魏舒传》：舒身长八尺二寸，姿望秀伟，饮酒石馀，而迟
钝质朴，不为乡亲所重。文帝深器重之，每朝会，坐罢，
目送之曰：“魏舒堂堂，人之领袖也。”

《羊祜传》：“祜博学能属文，身长七尺二寸，美须眉，善谈
论。夏侯威异之，以兄霸之子妻之。”

《裴楷传》：楷风神高迈，容仪俊爽，博涉群书，特精理义，
时人谓之“玉人。”又称“见裴叔则如近玉山照映人。”
《武帝本纪》：初文帝以景帝既宣帝之嫡，早世无后，以
帝弟攸为嗣，特加爱异，自谓摄居相位，百年之后，大
业宜归攸。每曰：“此景王之天下也，吾何与焉。”将议立
世子，属意于攸。何曾等固争曰：“中抚军聪明神武，有
超世之才，发委地，手过膝，此非人臣之相也。”由是遂
定。

《刘伶传》：伶字伯伦，沛国人也。身长六尺，容貌甚陋。
《石苞传》：苞字仲容，渤海南皮人也。雅旷有智局，容仪
伟丽，不修小节。故时人为之语曰：“石仲容姣无双。”
《嵇康传》：康身长七尺八寸，美词气，有风仪，而土木形
骸，不自藻饰，人以为龙章凤姿，天质自然。

《夏侯湛传》：湛字孝若，谯国谯人也。祖威，魏兖州刺史。
父庄，淮南太守。湛幼有盛才，文章宏富，善构新词，而
美容观，与潘岳友善，每行止同舆接茵，京都谓之“连
璧。”

《潘岳传》：“岳美姿仪，少时常挟弹出洛阳道，妇人遇之
者，皆连手萦绕，投之以果，遂满车而归。时张载甚丑，
每行，小儿以瓦石掷之，委顿而反。”

《赵至传》：至随嵇康还山阳，改名浚，字允元。康每曰：“卿
头小而锐，童子白黑分明，有白起之风矣。”至身长七
尺四寸，论议清辩，有纵横才气。

《清河康王遐传》：“遐美容仪。有精彩。武帝爱之。”

《山涛传》：“涛子淳字子元，不仕。允字叔真，奉车都尉。并
少尪病，形甚短小，而聪敏过人。武帝闻而欲见之，涛
不敢辞，以问于允。允自以尪陋，不肯行。涛以为胜己，
乃表曰：‘臣二子尪病，宜绝人事，不敢受诏’。”

《册府元龟》：“刘卞字叔龙，须昌人。赤色，大唇，少言语。自
县小吏至雍州刺史。”

《异苑》：“晋司隶校尉高平满奋字武秋，丰肥，肉溃肤裂，
每至暑夏，辄膏汗流溢。其有爱妾，夜取以燃照炎灼，
发于屋表。奋大恶之，悉盛而埋之。暨永嘉之乱，为胡
贼所烧，皎若烛光。”

《晋书王湛传》：“湛字处冲，司徒浑之弟也。少有识度，身
长七尺八寸，龙颡大鼻，少言语。”

《李引传》：“引容貌质素，颓然若不足者，而知度沉邃，言
必有则。”

《王衍传》：“衍字夷甫，神情明秀，风姿详雅。总角尝造山
涛，涛嗟叹良久。既去，目而送之曰：何物老妪，生宁馨
儿，然误天下苍生者，未必非此人也。”

《八王故事》：夷甫容貌整丽，妙于谈元。恒捉白玉柄麈
尾，与手都无分别。王戎云：“太尉神姿高彻，如瑶林琼
树，自然是风尘外物。”王公目太尉“岩岩清峙，壁立千
仞。”王敦称太尉“处众人中，似珠玉在瓦石间。”

《晋书嵇绍传》：绍始入洛，或谓王戎曰：“‘昨于稠人中，始
见嵇绍，昂昂然如野鹤之在鸡群’。戎曰：‘君复未见其
父耳’。”齐王冏以为左司马，旬日，冏被诛。初，兵交，绍奔
散赴宫，有持弩在东阁下者，将射之，遇有殿中将兵
萧隆，见绍姿容长者，疑非凡人，趋前拔箭，于此得免《王戎传》：“戎子万有美名，少而大肥，戎令食糠，而肥愈”
甚。

《前赵录》：刘渊字元海，文学武事，并皆工绝。猿臂善射，
膂力过人，身八尺四寸，须长三尺馀，当心有赤毫毛
三根，长三尺六寸。太原王浑虚襟友之，命子济拜焉。
游子远幼有姿貌，聪亮好学，年十五至洛阳，张华见
而奇之曰：“此儿雅洁洪方，佳公子也。”

郭氾字子游，上郡人也。父士，为县卒，随巫而遇一女
子于路，巫曰：“此女生贵子，君亦有贵子相可纳之，当
兴君门。”士纳之。生汜，长不满七尺，丑极当时，朴讷无
慧。后为县卒，感愤游学，师事安平赵孔曜。曜见而喜
之曰：“此生有公骨，其当贵达。”

《晋书孔安国传》：“安国，孝武帝时甚蒙礼遇，仕历侍中
太常。及帝崩，安国形素羸瘦，服缞绖，涕泗竟日，见者
以为真孝。”

《陆机传》：“机字士衡，吴郡人也。祖逊，吴丞相。父抗，吴大
司马。机身长七尺，其声如钟。少有异才，文章冠世，服
膺儒术，非礼不动。”

《后赵录》：张谧美姿容，幼有逸气。太守陆云见而异之
曰：“冀州多名童子，故不虚也。”

《卫瓘传》：瓘子恒，恒子玠，字叔宝，年五岁，风神秀异。祖
父瓘曰：“此儿有异于众，顾吾年老，不见其长成耳。”总
角乘羊车入市，见者皆以为玉人，观之者倾都。骠骑
将军王济，玠之舅也。儁爽有风姿，每见玠辄叹曰：“珠
玉在侧，觉我形秽。”又尝语人：与玠同游，冏若明珠之
在侧，朗然照人。玠向建业，京师人士闻其姿容，观者
如堵，玠劳疾遂甚。永嘉六年卒，时年二十七，时人谓
“玠被看杀。”

《云仙杂记》：“卫玠盥面，用化玉膏及芹泥，故色愈明润，
终不枯槁。”

《世说》：王丞相见卫洗马曰：“居然有羸形，虽复终日调
畅，若不堪罗绮。”

《晋书王弥传》：“弥有才干，博涉书记。少游侠京师，隐者
董仲道见而谓之曰：‘君豺声豹视，好乱乐祸，若天下
骚扰，不作士大夫矣’。”

《王恭传》：恭美姿仪，人多爱悦，或目之云：“濯濯如春月
柳。”尝被鹤氅裘，涉雪而行，孟昶窥见之，叹曰：“此真神
仙中人也。”

《韩恒传》：“恒身长八尺一寸，博览经籍，无所不通。”
《卢循传》：“循字于先，小名元龙，司空从事中郎谌之曾
孙也。双眸炯彻，瞳子四转，善草隶奕棋之艺。沙门惠
远有鉴裁，见而谓之曰：‘君虽体涉风素，而志存不轨’。”
《荀氏家传》：“荀羡风器英秀，识雅标贵，明须眉，俊音气，
俯仰顾盼，容止可则。”

《晋书南阳王保传》：“保体质丰伟，尝自称重八百斤，喜
睡，痿疾不能御妇人，无子。”

《王敦传》：潘滔见敦而目之曰：“处仲蜂目已露，但豺声
未振，若不噬人，亦当为人所噬。”敦眉目疏朗，性简脱，
学通《左氏》，时人莫知，惟族兄戎异之。

《刘和载记》：“和身长八尺，雄毅美姿仪。”

《刘聪载记》：“聪形体非常，左耳有一白毫，长二寸馀，甚
光泽。”

《刘曜载记》：曜身长九尺三寸，垂手过膝，生而眉白，目
有赤光，须髯不过百馀根，而皆长五尺。靳准之乱，曜
世子引没于黑匿郁鞠部，郁鞠资给衣马，遣子送之。
引美姿貌，善机对，年十岁，身长七尺五寸，眉鬓如画。
聪奇之，谓曜曰：“此儿神气岂同义真乎？固当应为卿
之冢嫡，卿可思文王废伯邑考立武王之意也。”曜于
是立引为世子。引虽少离屯难，流踬殊荒，而风骨俊
茂，爽朗卓然，身长八尺三寸，发与身齐，多力善射，骁
捷如风云，曜因以重之，其朝臣亦属意焉。

《石勒载记》：勒居武乡北原山下，父老及相者皆曰：“此
人状貌奇异，终不可量。”劝邑人厚遇之。会东瀛公腾
将军张隆虏勒，卖与荏平人师懽为奴。有一老父谓
勒曰：“君鱼龙发际上，四道已成，当贵为人主。”勒曰：“若
如公言，弗敢忘德。”忽然不见。每耕作于野，常闻鼓角
之声。勒以告诸奴，因曰：“吾幼来在家，恒闻如是。”诸奴
归以告懽，懽亦奇其状貌而免之。

《石季龙载记》：季龙年六七岁，有善相者曰：“此儿貌奇
有壮，骨贵不可言。”年十八，身长七尺五寸，趫捷便弓
马，勇冠当时。

《张光传》：“光身长八尺，明眉目，美音声。”

《王机传》：“机兄矩，美姿容，每出游，观者盈路。”

《祖约传》：“苏峻举兵，约以兵会峻，颍川人陈光率其众
攻之。约左右阎秃，貌类约，光谓为约而擒之，约逾垣
获免。”

《温峤传》：峤风仪秀整，美于谈论，见者皆爱悦之。
《庾敳传》：敳长不满七尺，而腰带十围，雅有远韵。
《世说》：“庾公造周伯仁，伯仁曰：‘君何所欣说而忽肥’？庾
曰：‘君复何所忧惨而忽瘦’？伯仁曰：‘吾无所忧，直是清
虚日来，滓秽日去耳《前秦录》：苻雄字元才，建武中拜龙骧将军。雄头大而
足短，故军中称为大头龙骧。

徐成，纯直亮素，为王猛所知，长不满六尺，丑极当时。
苻坚字永固，健弟雄之子，姿貌魁杰，臂垂过膝，目有
紫光。祖洪奇而爱之，名坚头，因而谓健曰：“此儿头大
镇重，身长任大，足短安下，非常相赵。”光禄大夫司隶
校尉高平徐统，有知人之鉴，遇坚于路，异之，执其手
曰：“苻郎，此官之御街小儿，敢戏于此，不畏司隶缚耶？”
坚曰：“司隶缚罪人，不缚小儿戏也。”统顾左右曰：“此儿
有霸王之相。”

《群碎录》：“苻坚拂盖郎夏默等三人，长至一丈九尺，每
食饭一石，肉三十斤。”

《晋书元帝本纪》：“帝白毫生于日角之左，隆准龙颜，目
有精曜，顾盼炜如也。”

《王导传》：“导少有风鉴，识量清远。年十四，陈留高士张
公见而奇之，谓其从兄敦曰：‘此儿容貌志气，将相之
器也’。”

《陈训传》：王导多病，每自忧虑，以问训，训曰：“公耳竖垂
肩，必寿，亦大贵。”

《桓温传》：“温豪爽有风概，姿貌甚伟，面有七星。少与沛
国刘惔善，惔尝称之曰：‘温眼如紫石棱，须作猬毛磔，
孙仲谋晋宣王之流亚也。温自以雄姿风气，是宣帝
刘琨之俦，有以其比王敦者，意甚不平。及得一巧作
老婢，访之，乃琨妓女也。一见温，便潸然而泣。温问其
故，答曰：‘公甚似刘司空’。温大悦，出外整理衣冠，又呼’”
婢问。婢云：“面甚似，恨薄；眼甚似，恨小；须甚似，恨赤；形
甚似，恨短；声甚似，恨雌温。”于是褫冠解带，昏然而睡，
不怡者数日。

《谢石传》：石少患面疮，疗之莫愈，乃自匿，夜有物来舐
其疮，随舐随差，舐处甚白，故世呼为“谢白面。”

《颜含别传》：颜髦字居道，含之子也。少慕家业，惇于孝
行，仪状严整，风貌端美。桓公见而叹曰：“颜侍中廊庙
之望也。”

《桓邵别传》：“邵字敬伦，丞相之第五子。清贵简素，风姿
甚美，而善治容仪。虽家人近习，莫见其怠惰之貌，人
谓之凤雏。”

《世说》：康僧渊目深而鼻高，王丞相每调之。僧渊曰：“鼻
者面之山，目者面之渊。山不高则不灵，渊不深则不
清。”

海西时，诸公每朝，朝堂犹暗，惟《会稽王来》，轩轩如朝
霞举。

王子猷诣谢，万林公先在坐，瞻瞩甚高。王曰：“若林公
须发并全，神情当复胜此不？”谢曰：“唇齿相须，不可以
偏亡；须发何关于神明？”林公意甚恶，曰：“七尺之躯，今
日委君二贤。”

王敬豫有美形，问讯王公，王公抚其肩曰：“阿奴恨才
不称。”

王珣、郄超并有奇才，为大司马所眷，拔珣为主簿，超
为记室参军。超为人多须，珣状短小，于时荆州为之
语曰：“髯参军，短主簿，能令公喜，能令公怒。”

《谐噱录》：桓豹奴是王丹阳外甥，形似其舅，桓甚讳之。
宣武云：“不恒相似，时似耳，恒似是形，时似是神。”桓逾
不说。

《前凉录》：“宋配字仲业。慷慨有大志，清素敦朴，不好华
竞。形状短小，体有鳞甲。仕至西平太守。”

《晋书苻朗传》：朗风流迈于一时，超然自得，志凌万物，
所与晤言，不过一二人而已。骠骑长史王忱，江东之
儁秀，闻而诣之，朗称疾不见。沙门释法汰问朗曰：“‘见
王吏部兄弟未’？朗曰：‘吏部为谁’？”非人面而狗心，狗面
而人心者乎？王忱丑而才慧，国宝美貌而才劣于弟，
故朗云然。

《桓元传》：“元，大司马温之孽子也。乳媪每抱诣温，辄易
人而后至，云其重兼常儿。温甚爱异之。及长，形貌瑰
奇，风神疏朗，博综艺术，善属文。”

《杜乂传》：乂字弘理，成恭皇后父，镇南将军预孙，尚书
左丞锡之子也。性纯和，美姿容，有盛名于江左。王羲
之见而目之曰：“肤若凝脂，眼若点漆，此神仙人也。”桓
彝亦曰：“卫玠神清，杜乂形清。”

《王濛传》：濛少时放纵不羁，不为乡曲所齿。晚节始克
己励行，有风流美誉。虚己应物，恕而后行，莫不敬爱
焉。事诸母甚谨，奉禄资产常推厚居薄，喜愠不形于
色，不修小节，而以清约见称。善隶书，美姿容，尝览镜
自照，称其父字曰：“王文开生如此儿邪。”居贫帽败，自
入市买之，妪悦其貌，遗以新帽，时人以为达。

《搜神后记》：桓大司马从南州还，拜简文皇帝陵，但见
将拜时，频言臣不敢而已。又问左右殷涓形貌，有人
答：“涓为人肥短，黑色，形甚丑。”桓云：“向亦见在帝侧，形
亦如此。”意恶之，遂遇疾，未几而薨。

《晋书慕容廆载记》：“廆幼而魁岸，美姿貌，身长八尺，雄
杰有大度。”

《慕容皝载记》：“皝字元真，廆第三子也。龙颜版齿，身长七尺八寸，雄毅多权略。”

《慕容儁载记》：儁字宣英，皝之第二子也。初，廆常言：“吾
积福累仁，子孙当有中原。”既而生儁，廆曰：“此儿骨相
不恒，吾家得之矣。”及长，身长八尺二寸，姿貌魁伟，博
观图书，有文武干略。

《慕容恪载记》：“恪字元恭，皝之第四子也。幼而谨厚，沉
深有大度。母高氏无宠，皝未之奇也。年十五，身长八
尺七寸，容貌魁杰，雄毅严重。每所言及，辄经纶世务，
皝始异焉。”

《慕容垂载记》：垂字道明，皝之第五子也。少岐嶷，有器
度，身长七尺四寸，手垂过膝。皝甚宠之，常目而谓诸
弟曰：“此儿阔达好奇，终能破人家，或能成人家。”
《慕容德载记》，德字元明，皝之少子也。母公孙氏，梦日
入脐中，昼寝而生。德。年未弱冠，身长八尺二寸，姿貌
雄伟，额有日角偃月重文。

《慕容超载记》：“超身长八尺，腰带九围，精彩秀发，容止
可观。”

《慕容宝载记》：“宝子策，美姿貌，而蠢弱不慧。”

《吕光载记》：光不乐读书，唯好鹰马。及长，身长八尺四
寸，目重瞳子，左肘有肉印，沉毅凝重，宽简有大量，喜
怒不形于色，时人莫之识也，惟王猛异之曰：“此非常
人，言之苻坚。”

《赫连勃勃载记》：勃勃身长八尺五寸，腰带十围，性辩
慧，美风仪。姚兴见而奇之，深加礼敬。刘裕入长安，遣
使请通和好，勃勃为书以答裕。使者言勃勃容仪瑰
伟，英武绝人，裕叹曰：“吾所不如也。”

《夏录》：“赫连昌，一名折，勃勃之第三子。身长八尺，魁岸，
美姿貌。”

《晋书姚襄载记》。“襄字景国，弋仲之第五子也。年十七，
身长八尺五寸，臂垂过膝，雄武多才艺。”

《郗恢传》：“恢字道引，少袭父爵散骑侍郎，累迁给事黄
门侍郎，领太子右卫率。恢身长八尺，美须髯，孝武帝
深器之，以为有藩伯之望。”

《尹纬传》：“纬少有大志，不营产业，身长八尺，腰带十围，
魁梧有爽气。”

《蜀录》：李雄长八尺三寸，美容貌。相工相之曰：“此君将
贵。其相有四，目如重云，鼻如飞龙，口如方器，耳如相
望，法为大贵，位过三公不疑。”雄少有烈气，有识者皆
重之。

《晋书李势载记》：“势字子仁，寿之长子也。寿爱势姿貌，
拜翊军将军、汉王世子。势身长七尺九寸，腰带十四
围，善于俯仰，时人异之。”

《刘牢之传》：牢之面紫赤色，须目惊人，而沉毅多计画。
《吴隐之传》：隐之转散骑常侍，领著作郎，孝武帝欲用
为黄门郎，以隐之貌类𥳑文，帝乃止。
《续晋阳秋》：刘毅至黑，时人谓之“铁色。”

《晋书西戎吐延传》：吐延身长七尺八寸，雄姿魁杰，羌
卤惮之，号曰“项羽。”

《大宛国传》：“大宛人皆深目多须。”

《康居国传》康居国人貌略同大宛。

《大秦国传》：“大秦国人长大，貌类中国人，而胡服。”
《异苑》：“晋南阳赵侯，少好诸异术，姿形悴陋，长不满数
尺，人有笑其形容者，便佯说以酒杯向口，即掩鼻不
脱，乃稽颡谢过，著地不举。”

《宋书高祖本纪》：高祖身长七尺六寸，风骨奇特。桓元
篡帝位，桓修入朝，高祖从至京邑。元见高祖，谓司徒
王谧曰：“昨见刘裕风骨不恒，盖人杰也。”每游集，辄引
接殷勤，赠赐甚厚。高祖愈恶之。或说元曰：“‘刘裕龙行
虎步，视瞻不凡，恐不为人下，宜蚤为其所’。元曰：‘我方
欲平荡中原，非刘裕莫可付以大事。关陇平定，然后
当别议之耳’。”

《王敬弘传》：敬弘形状短小，而起坐端方，桓元谓之“弹
棋八势。”

《册府元龟》。晋世桓元篡位，从兄抚军将军循在京口，
以宋高祖为中兵参军，从循入朝，至建业。元宿惮高
祖威名，又悦高祖之风仪姿貌，谓司徒王谧曰：“昨见
刘裕，卿乃不得独擅其清。”

《宋书谢庄传》：“庄年七岁能属文，通《论语》及长韶令，美
容仪，太祖见而异之，谓尚书仆射殷景仁、领军将军
刘湛曰：‘蓝田出玉，岂虚也哉’！”

《谢晦传》：“晦美风姿，善言笑，眉目分明，鬓发如点漆，涉
猎文义，朗赡多通。”

《册府元龟》：谢晦美风姿。时谢混风华为江左第一，尝
与晦俱在武帝前，帝见之曰：“一时顿有两玉人。”
《宋书。桓护之传》：“护之不拘小节，形状短陋，而气干彊
果。”

《范晔传》：“晔长不满七尺，肥黑秃眉须，善弹琵琶，能为
新声。”

《臧质传》：“质少好鹰犬，善蒲博意钱之戏。长六尺七寸，
出面露口，秃顶而拳发。”

《元凶劭传》：“劭美须眉，大眼方口，长七尺四寸《南郡王义宣传》：“义宣白晰，美须眉，长七尺五寸，腰带
十围，多畜嫔媵，后房千馀，尼媪数百，男女三十人。”
《张畅传》：“元凶弑逆，义宣发哀之日，即便举兵。畅为元
佐，居僚首，哀容俯仰，荫映当时。举哀毕，改服著黄韦
裤褶，出射堂简人，音姿容止，莫不瞩目，见之者皆愿
为尽命。”

《王元谟传》：“孝武狎侮群臣，随其状貌，各有比类。多须
者谓之羊。颜师伯缺齿，号之曰‘齴’。”刘秀之俭吝，呼为
“老悭。”黄门侍郎宗灵秀体肥，拜起不便，每至集会，多
所赐与，欲其瞻谢倾踣，以为欢笑。又刻木作灵秀父
光禄勋叔献像，送其家厅事。柳元景、桓护之并北人，
而元谟独受“老伧”之目。

《南史前废帝纪》：“帝蜂目乌喙，长颈锐下。”

《宋书始安王休仁传》，时废帝狂悖无道，诛害群公，忌
惮诸父，并囚之殿内，殴捶凌曳，无复人理。休仁及太
宗山阳王休佑，形体并肥壮，帝乃以竹笼盛而称之，
以太宗尤肥，号为“猪王。”

《沈攸之传》：攸之贱时，与吴郡孙超之、全景文共乘小
船出京都，三人共上引埭，有一人止而相之曰：“君三
人皆当至方伯。”攸之曰：“‘岂有三人俱得此相’？相者曰：
‘骨法如此，若有不验，便是相书误耳’。”其后攸之为郢
荆二州，超之广州，景文豫州刺史。

《南史沈庆之传》：攸之，庆之从父兄子也。元嘉二十七
年，魏军南攻，朝廷发三吴之众，攸之亦行至建邺，诣
领军将军刘遵考，求补白丁队主。遵考以为形陋不
堪，攸之叹曰：“昔孟尝君身长六尺，为齐相，今求士取
肥大者哉！”因随庆之征讨，屡有功，迁中领军，封贞阳
县公。时刘遵考为光禄大夫，攸之在御坐，谓遵考曰：
“形陋之人今何如？”帝问之，攸之依实对，帝大笑。累迁
郢州刺史。

《宋拾遗记》：何尚之、颜延年，少年好为嘲调，二人并短
小，常谓颜公为猴，颜亦以何为猴。尝共游戏西池，颜
问路人云：“二人谁似猴”，路人指何曰：“彼似猴耳，君乃
真猕也。”

《宋书。黄回传》：“王宜兴形状短小，而果劲有胆力，少年
时为劫，不须伴郡讨逐，围绕数十重，终莫能擒。”
《邓琬传》：“刘胡，南阳涅阳人也。本名坳胡，以其颜面坳
黑似胡，故以为名。”

《龚祈传》：祈风姿端雅，容止可观。中书郎范述见而叹
曰：“此荆楚仙人也。”

沈约《自叙》：伯玉字德润，虔子子也，为卫尉丞。上以伯
玉容状似画图仲尼像，常呼为孔丘。旧制，车驾出行，
卫尉丞直门常戎服，张永谓伯玉曰：“此职乖卿志。”王
景文亦与伯玉有旧，常陪辇出，指伯玉白上“孔丘奇
形容。”上于是特听伯玉直门，服元衣。

《南史宋顺帝本纪》：“帝姿貌端华，眉目如画。”

《异苑》：鄢陵陈忠女名丰。邻人葛勃有美姿。丰与村中
女共聚络丝，戏相谓曰：“若得婿如葛勃，无所恨也。”
《南齐书。阮韬传》：宋孝武选侍中四人，并以风貌王彧、
谢庄为一双，韬与何偃为一双，常充兼假。

《褚渊传》：渊建元元年，进位司徒，侍中中书监如故，封
南康郡公，邑三千户。渊固让司徒，与仆射王俭书，欲
依蔡谟事例。俭以非所宜言，劝渊受命，渊终不就。渊
美仪貌，善容止，俯仰进退，咸有风则。每朝会百僚远
国使，莫不延首目送之。宋明帝尝叹曰：“褚渊能迟行
缓步，便持此得宰相矣。”

《太祖本纪》：“太祖以元嘉四年丁卯岁生。姿表英异，龙
颡钟声，鳞文遍体。”

《李安民传》：“晋安王子勋反，明帝除安民武卫将军，领
水军，补建安王司徒城局参军，击赭圻湖白荻浦獭
窟，皆捷。除积射将军。军主张兴世据钱溪，粮尽为贼
所逼。安民率舟乘数百，越贼五城，送米与兴世。伪军
主沈仲、王张引军。”口，欲断江，安民进军合战，破之，
又击鹊尾江城，皆有功。事平，明帝大会新亭，劳接诸
军。主摴蒲官赌安民，五掷皆卢。帝大惊，目安民曰：“卿
面方如田封侯状也。”安民少时贫窭，有一人从门过，
相之曰：“君后当大富贵，与天子交手共戏。”至是，安民
寻此人，不知所在。

《扶南国传》：“始兴太守房法乘，清河人。昇明中，为太祖
骠骑中兵，至左中郎将。性方简，身长八尺三寸，行出
人上，常自俯屈。青州刺史明庆符亦长与法乘等，朝
廷唯此二人。”

《张融传》：融风止诡越，坐常危膝，行则曳步，翘身仰首，
意制甚多，随例同行，常稽迟不进。太祖素奇爱融，为
太尉，时时与融款接，见融常笑曰：“此人不可无一，不
可有二。”融形貌短丑，精神清澈。王敬则见融革带垂
宽，殆将至骼，谓之曰：“革带太急。”融曰：“既非步吏，急带
何为。”

《南史庾杲之传》：杲之美容质，善言笑，尝兼侍中夹侍，
柳世隆在御坐，谓齐武帝曰：“庾杲之为蝉冕所映，弥
有华采，陛下故当与其即真。”上甚悦。杲之叔父荜，荜子乔。乔子敻，少聪慧，家富于财，好宾客，食必列鼎。又
状貌丰美，颐颊开张，人皆谓敻必为方伯，无馁乏之
虑。及魏克江陵，卒致饿死。时又有水军都督褚萝，面
尖危，有从理入口，竟保衣食而终。

《何戢传》：“戢美容仪，动止与褚渊相慕，时人呼为小褚
公。”

《豫章王嶷传》：“嶷身长七尺八寸，善持容范文物，卫从
礼冠百官。百僚每出入殿省，皆瞻望严肃。”

《随郡王子隆传》：子隆年二十一而体过充壮，常服芦
茹丸，以自销损。高宗辅政，谋害诸王，世祖诸子中，子
隆最以才貌见惮，故与鄱阳王锵同夜先见杀。
《西阳王子明传》：子明风姿明净，士女观者，咸嗟叹之。
《萧坦之传》：坦之肥黑无须，语声嘶，时人号为“萧痖。”
《王敬则传》：敬则，晋陵南沙人也。母为女巫，生敬则而
胞衣紫色，谓人曰：“此儿有鼓角相。”敬则年长，两腋下
生乳，各长数寸。

《袁彖传》：“彖形体充腴，有异于众。每从车驾射雉，在郊
野，数人推扶，乃能徒步。”

《陆慧晓传》：“慧晓迁吏部郎，帝欲用为侍中，以形短小
乃止。”

《江祏传》：高宗为骠骑镇东府，以祏为谘议参军。时新
立海陵，人情未服，高宗胛上有赤志，常秘不传。祏劝
帝出以示人。晋寿太守王洪范罢任还，上袒示之曰：
“人皆谓此是日月相，卿幸无泄言。”洪范曰：“公日月之
相在躯，如何可隐？转当言之公卿。”上大悦。

《谐噱录》：齐主客郎顿丘李恕身短，卢询祖腰粗。恕曰：
“卢郎腰粗带难匝。”答曰：“丈人身短袍易长。”恕又谓询
祖曰：“卢郎聪明必不寿。”答曰：“见丈人苍苍在鬓，差以
自安。”

吴兴沈昭略性狂。尝醉遇琅琊王约，张目视之曰：“汝
何肥而痴？”约曰：“汝何瘦而狂？”昭略抚掌大笑曰：“瘦已
胜肥，狂又胜痴。”

《册府元龟》：“陆僚美姿容，须眉如画。”

《梁书伏曼容传》：曼容为骠骑行参军。宋明帝好《周易》，
集朝臣于清暑殿讲，诏曼容执经。曼容素美风采，帝
以方嵇叔夜，使吴人陆探微画叔夜像以赐之。
《南史梁高祖纪》：“帝生而有异光，状貌殊特，日角龙颜，
重岳虎顾，舌文八字，项有浮光，身映日无景，两骻骈
骨，项上隆起，有文在右手，曰：‘武帝为儿时，能蹈空而
行。及’”长，博学多通，好筹略，有文武才干。所居室中，常
若云气，人或遇者，体辄肃然。初为卫军王俭东阁祭
酒，后随竟陵王子良镇西谘议参军，行经牛渚，逢风
入泊龙渎，有老人谓帝曰：“君龙行虎步，相不可言，天
下方乱，安之者其在君乎？”问其名氏，忽然不见。
《册府元龟》：梁武帝初为司州刺史，有沙门自称僧恽，
谓帝曰：“君项有伏龙，非人臣也。”复求，莫知所之。
《梁书王茂传》：茂身长八尺，洁白美容。观齐武帝布衣
时见之，叹曰：“王茂年少，堂堂如此，必为公辅之器。”后
进位司空，居处方正，在一室，衣冠俨然，虽仆妾莫见
其惰容。姿表瑰丽，须眉如画，出入朝会，每为众所瞻
望。

《吕僧珍传》：僧珍字元瑜，世居广陵，起自寒贱，童儿时
从师学，有相工，历观诸生，指僧珍谓博士曰：“此有奇
声，封侯相也。”年二十馀，依宋丹阳尹刘秉。秉诛后，事
太祖文皇，为门下书佐。身长七尺五寸，容貌甚伟，在
同类中少所亵狎，曹辈皆敬之。

《到溉传》：“溉身长八尺，美风仪，善容止，所莅以清白自
修。”

《沈约传》：“约左目重瞳子，腰有紫志，聪明过人。”

《张缵传》：缵年十七，身长七尺四寸，眉目疏朗，神彩爽
发。高祖尝曰：“张壮武云后八叶有逮吾者，其此子乎？”
《萧子显传》：子显伟容貌，身长八尺，好学工属文。高祖
雅爱子显才，又嘉其容止吐纳，每御筵侍坐，偏顾访
焉。

《羊侃传》：“侃少而瑰伟，身长七尺八寸。”

《韦放传》：放身长七尺七寸，腰带八围，容貌甚伟。
《徐摛传》：摛幼而好学，及长，遍览经史，属文好为新变，
不拘旧体。起家太学博士，迁左卫司马。会晋安王纲
出戍石头，高祖谓周舍曰：为我求一人，文学俱长，兼
有行者，欲令与晋安游处。舍曰：“臣外弟徐摛，形质陋
小，若不胜衣，而堪此选。”高祖曰：必有仲宣之才。亦不
简其容貌。

《陶弘景传》：“弘景身长七尺四寸，神仪明秀，朗目疏眉，
细形长耳，读书万馀卷，善琴棋，工草隶。”

《韦粲传》：“粲字长蒨，车骑将军叡之孙，北徐州刺史放
之子也。有父风，好学仗气，身长八尺，容貌甚伟。”
《何敬容传》：“敬容身长八尺，白晰美须眉，性矜庄，衣冠
尤事鲜丽，每公庭就列，容止出人。”

《褚翔传》：“翔父向，高祖践阼，兼侍中。向风仪端丽，眉目
如点，每公庭就列，为众所瞻望焉。”

《昭明太子传》：“太子母曰丁贵嫔，太子美姿貌，善举止普通七年，贵嫔薨，太子水浆不入口。奉高祖敕，强加
𫗴粥，不尝菜果之味。体素壮，腰带十围，至是减前过
半。”

《康绚传》：绚身长八尺，容貌绝伦，虽居显官，犹习武艺。
高祖幸德阳殿戏马，敕绚马射，抚弦贯的，观者悦之。
其日上使画工图绚形，遣中使持以问绚曰：“卿识此
图否。”其见亲如此。

《王筠传》：“筠状貌寝小，长不满六尺。”

《临川静惠王宏传》：“宏长八尺，美须眉，容止可观。”
《鄱阳忠烈王恢传》：“恢子范，范子嗣，容貌丰伟，腰带十
围，性骁果，有胆略，倜傥，不护细行，而能倾身养士。”
《南史梁简文帝纪》：“帝器宇宽弘，未尝见喜愠色，尊严
若神，方颐丰下，须鬓如画，直发委地，双眉翠色，项毛
左旋，连钱入背，手执玉如意，不相分辨，眄睐则目光
烛人，读”书十行俱下。

《梁书鱼弘传》：“弘身长八尺，白晰美姿容。”

《安陆王大春传》：“大春体貌瑰伟，腰带十围。”

《武宁王大威传》：“大威美风仪，眉目如画。”

《侯景传》：“景长不满七尺，而眉目疏秀。”

《何炯传》：炯白晰，美容貌，从兄求点每称之曰：“叔宝神
清，弘治肤清。今观此子，复见卫杜在目。”

《南史梁元帝本纪》：初，武帝梦眇目僧执香炉，称托生
王宫，既而生帝。帝初生患眼，医疗必增，武帝自下意
疗之，遂眇一目，乃忆先梦，弥加愍爱，又背生黑子，巫
媪见曰：“此大贵不可言。”

《恩幸陆验传》：“验为少府丞，大市令。验本无艺业，而容
貌持丑。先是外国献生犀，其形甚陋，故闾里咸谓验
为生犀。”

《长沙宣武王懿传》：懿子猷，猷子韶为郢州刺史。韶昔
为幼童，庾信爱之，有断袖之欢，衣食所资，皆信所给。
遇客，韶亦为信传酒。后为郢州，信西上江陵，途经江
夏，韶接信甚薄，坐青油幕下，引信入宴，坐信别榻，有
自矜色。信稍不堪，因酒酣，乃径上韶床，践蹋肴馔，直
视韶面谓曰：“官今日形容，大异近日。”时宾客满坐，韶
甚惭耻。

《顾越传》：“越身长七尺三寸，美须眉。武帝尝于重云殿
自讲《老子》，仆射徐勉举越论议，越抗首而论，音响若
钟，容止可观。帝深赞美之，由是擢为中军宣城王记
室参军。”

《册府元龟》何点，明目秀眉，容貌方雅，真素通美，不以
门户自矜，征侍中，不起。

柳仲礼身长八尺眉目疏朗后至扶风太守。

刘𬣙，尚书郎何炯尝遇之于路，曰：“此人风神颖俊，盖
荀奉倩、卫叔宝之流也。”命驾造门，拒而不见。族祖孝
标与𬣙书，称𬣙及族兄歊曰：“𬣙超超越俗，如天半朱
霞；歊矫矫出尘，如云中白鹤。皆俭岁之粱稷，寒年之
纤纩。”𬣙尝著谷皮巾，披衲衣，每游山泽，辄流连忘返，
神理闲正，姿貌甚华，在林谷之间，意气弥远。或有遇
之者，皆谓“神人。”

梁张缅尚富阳公主年十七身长七尺四寸眉目疏
朗神采爽发后至侍中。

《江禄》形貌短小，神明俊发。

《梁书。扶南国传》：“顿逊国之外，大海洲中有毗骞国，去
扶南八千里。传：其王身长丈二，头长三尺。自古来莫
死，不知其年，南方号曰长颈王。其国人皆丑黑拳发。”
《倭国传》：“倭国西南万里有海人，身黑眼白，裸而丑。”
《高昌国传》：“其国人面貌类高丽，辫发垂之于背。”
《扶桑国传》：“天监六年，有晋安人渡海，为风所飘，至一
岛，登岸”，有人居止。女则如“中国”，而言语不可晓；男则
人身而狗头，其声如犬。

《述异记》：“园客者，济阴人，貌美色，人多欲妻之，客终不
娶。”

《陈书高祖本纪》，“高祖以梁天监二年癸未岁生。少俶
傥有大志，不治生产。既长，读兵书，多武艺，明达果断，
为当时所推服。身长七尺五寸，日角龙颜，垂手过膝。”
《章昭达传》：“昭达性倜傥，轻财尚气。少时尝遇相者谓
昭达曰：‘卿容貌甚善，须小亏损，则当富贵。梁大同中，
昭达为东宫直后，因醉坠马，鬓角小伤，昭达喜之。相’”
者曰：“未也。”及侯景之乱，昭达率募乡人援台城，为流
矢所中，眇其一目。相者见之曰：“卿相善矣，不久富贵。”
《韩子高传》：文帝出守吴兴，子高年十六，为总角，容貌
美丽，状似妇人，于淮渚附部伍寄载欲还乡。文帝见
而问之曰：“能事我乎？”子高许诺。子高本名蛮子，文帝
改名之。

《谢哲传》：“哲美风仪，举止酝藉，而襟情豁然，为士君子
所重。”

《顾野王传》：“侯景之乱，野王丁父忧归本郡，乃召募乡
党数百人，随义军援京邑。野王体素清羸，裁长六尺。
又居丧过毁，殆不胜衣，仗戈被甲，陈君臣之义，逆顺
之理，抗辞作色，见者莫不壮之。”

《新安王伯固传》：“伯固生而龟胸，目通精扬白，形状眇小而俊辨，善言论。”

《宜都王叔明传》：“叔明仪容美丽，举止和弱，状似妇人。”
《鄱阳王伯山传》：“伯山伟仪容，举止闲雅，喜愠不形于
色，世祖深器之。”

《衡阳献王昌传》：“昌容貌伟丽，神情秀朗，雅性聪辨，明
习政事。”

《周敷传》：“敷形貌眇小，如不胜衣，而胆力劲果，超出时
辈。”

《宣帝本纪》：“帝少宽大，多智略。及长，美容仪，身长八尺
三寸，手垂过膝，有勇力，善骑射。”

《徐陵传》：“陵目有青睛，时人以为聪惠之相也。”

《马枢传》：“枢目精洞黄，能视暗中物。”

《魏书帝纪》：“昭成皇帝讳什翼犍立，平文之次子也。生
而奇伟，宽仁大度，喜怒不形于色。身长八尺，隆准龙
颜，立发委地，卧则乳垂至席。”

《高祖本纪》：“帝生而洁白有异姿。襁褓岐嶷，长而渊裕
仁孝，绰然有君人之表，显祖尤爱异之。”

《世祖本纪》：帝天赐五年，生于东宫，体貌瑰异，太祖奇
而悦之，曰：“成吾业者必此子也。”

《诸帝子孙传》“元丕迁太尉、录尚书事。时淮南王他、淮
阳王尉元、河东王苟颓并以旧老见礼，每有大事，引
入禁中，乘步挽杖于朝，进退相随。丕、他、元三人皆容
貌壮伟，腰带十围，大耳秀眉，须鬓班白，百寮观瞻，莫
不指耸。唯苟颓小为短劣，姿望亦不逮之。高祖文明
太后重年敬旧，存问周渥，赐以珍宝。丕声气高朗，博”
记国事。享䜩之际，恒居坐端，必抗音大言，叙列既往
成败，帝后敬纳焉。

《阳平王新成传》：新成子钦，字思若，位中书监尚书右
仆射，仪同三司。钦色尤黑，故时人号为黑面仆射。
《清河王怿传》：怿字宣仁，幼而敏惠，美姿貌，高祖爱之。
彭城王勰甚器异之，并曰：“此儿风神外伟，黄中内润，
若天假之年，比二南矣。”

《阳平王熙传》：“熙薨，长子他袭爵，身长八尺，美姿貌，性
谨厚，武艺过人。”

《秦明王翰传》：“翰子仪，长七尺五寸，容貌甚伟，美须髯，
有筭略，少能舞剑，骑射绝人。”

《崔浩传》：“浩纤妍白晰，如美妇人。而性敏达，长于谋计。
常自比张良，谓己稽古过之。”

《宇文忠之传》：忠之，天平初除中书侍郎。裴伯茂与之
同省，常侮忽之。以忠之色黑，呼为“黑宇。”

《郭祚传》：“祚少而孤贫，姿貌不伟，乡人莫之识也。有女
巫相祚后当富贵。”

《萧正表传》：“正表字公仪，萧衍弟临川王宣达子也。正
表长七尺九寸，眉目疏朗，虽质貌丰美，而性理短暗。”
《刘道斌传》：“道斌，武邑灌津人。自云中山靖王胜之后
也。幼而好学，有器干。及长，腰带十围，须髯甚美。”
《李冲传》：“冲年才四十，鬓须班白，姿貌丰美，未有衰状。”
《李顺传》：“顺族孙同轨，体貌魁岸，腰带十围。”

《寇缵传》：缵身长八尺，姿容严嶷，非礼不动。为南雍州
刺史，赐爵河南公，加安南将军。初，缵之未贵也，尝从
相者唐文相，文曰：“君额上黑子入帻，位当至方伯封
公。”及贵也，乃赐文衣服良马。

《宇文福传》：“福子延，体貌魁岸，眉目疏朗。”

《柳崇传》：“崇方雅有器量，身长八尺，美须明目，兼有学
行。”

《高允传》：“允孙绰身长八尺，腰带十围，沈雅有度量。”
《赵逸传》：“逸从元孙超宗，身长八尺，颇有将略。超宗弟
令胜，亦长八尺，疏狂有膂力。”

《段承根传》：“承根父晖，身长八尺馀，师事欧阳汤，汤甚
器爱之。”

《崔挺传》：“挺子孝演，美须髯，姿貌魁杰，少无宦情。弟孝
直，身八尺，眉目疏朗，早有志尚。”

《毕众敬传》：“众敬子元宾，元宾子祖栝，身长八尺，腰带
十围，历涉经史，好为文咏。”

《邢峦传》：“峦有文才干略，美须髯，姿貌甚伟。州郡表贡，
拜中书博士。”

《李元护传》：“元护身长八尺，美须髯，少有武力。”

《王世弼传》：“世弼身长七尺八寸，魁岸有壮气。”

《卢同传》：“同身长八尺，容貌魁伟，善于处世。”

《陆俟传》：“俟子丽，丽子叡，叡子希道，有风貌，美须髯，历
览经史，颇有文致。”

《山伟传》：“伟祖强，美容貌，身长八尺五寸，工骑射，变弓
五石。”

《望都公颓传》：“世祖以颓美仪容，进止可观，使迎左昭
仪于蠕蠕。”

《高凉王孤传》：“孤六世孙华山王鸷，容貌魁壮，腰带十
围，为羽林队仗副。”

上党王天穆性和厚美形貌善射有能名。

《广平王连传》连无子，世祖继绝世，以阳平王熙之第
二子浑以继连后浑薨，子飞龙袭，后赐名霄。身长九
尺，腰带十围，容貌魁传，雅有风则，贞白卓然，好直言正谏，朝臣惮之，高祖特垂钦重。

《京兆王子推传》：“子推子太兴，太兴子昂，昂子悰，宽和
有度量，美容貌，风望俨然，得丧之间，不见于色。”
《城阳王长寿传》：“长寿子鸾，身长八尺，腰带十围，以武
艺著称。”

《彭城王勰传》：“勰美容貌，善风仪，端严若神，折旋合度，
出入言笑，观者忘疲。”

《齐郡王简传》：“简母，沮渠牧犍女也。简性貌特类外祖，
后为内都大官。”

《北史李崇传》：崇从弟平，平子谐，幼有风采。赵郡李搔
尝过元义门下见之，归谓其父元忠曰：“领军门下见
一神人。”元忠曰：“必李谐也。”问之，果然。谐为人短小，六
指，因瘿而举颐，因跛而缓步，因謇而徐言。人言李谐
善用三短。

《李灵传》：“灵曾孙浑，浑弟子璨，身长八尺五寸，容貌魁
伟，位中书郎。璨子元茂，元茂子秀之，字凤起，位尚书
都官郎。秀之弟子云，字凤昇；子云弟子羽，字凤降；子
羽弟子岳，字凤跱。兄弟容貌并魁伟，风度审正，而皆
早卒。”

《张吾贵传》：“吾贵少聪慧口辩，身长八尺，容貌奇伟。”
《董征传》：“征身长七尺二寸，好古学，尚雅素。”

《田益宗传》：“益宗身长八尺，雄果有将略，状貌举止有
异常蛮。”

《裴佗传》：“佗容貌魁伟，𬯎然有器望。”

《册府元龟》：“后魏封翼美容貌，腰带十围，以兄伟伯立
节之勋，除给事。”

柳援字干护身长八尺仪望甚伟后至正平太守郑
模字叔轨身长八尺围亦如之。

裴礼和为谒者仆射身长九尺腰带十围于群众之
中魁然有异。

刘袆聪敏机悟，美姿仪，为其舅北海王昕所爱，顾座
客曰：“可谓珠玉在旁，觉我形秽。”后至睢州刺史。
《魏书疏勒国传》：“国内有大城十二，小城数十，人手足
皆六指，产子非六指者即不育。”

悦般国其人清洁于胡俗“剪发齐眉以醍醐涂之昱
昱然光泽日三澡漱然后饮食。”

《北齐书神武本纪》，神武目有精光，长头高颧，齿白如
玉，少有人杰表。家贫。及聘武明皇后，始有马，得给镇
为队主。镇将辽西段长常奇神武貌，谓曰：“君有康济
才，终不徒然。”便以子孙为托。

《文宣帝本纪》：“帝黑色，大颊兑下鳞，身重踝，不好戏弄，
深沈有大度。”

《孝昭帝纪》：“帝聪敏有识度，深沉能断，不可窥测。身长
八尺，腰带十围，仪望风表，迥然独秀。”

《武成帝纪》：“帝仪表瑰杰，神武尤所钟爱。为帝聘蠕蠕
太子庵罗辰女。帝时年八岁，冠服端严，神情闲远，华
戎叹异。”

《裴让之传》：“让之为文襄中书舍人，文襄尝入朝，让之
导引，容仪蕴藉，文襄目之曰：‘士礼佳舍人。齐受禅，帝
欲为黄门郎，或言其体重，不堪趋侍，乃除清河太守’。”
《崔㥄传》：“㥄状貌伟丽，善于容止，少有名望，为当时所
知。除七兵尚书，清河邑中正。赵郡李浑尝䜩聚名辈，
诗酒正驩哗，㥄后到，一坐无复谈话者。郑伯猷叹曰：
‘身长八尺，面如刻画，謦欬如洪钟响，胸中贮千卷书，
使人那得不畏服’”

《高昂传》：“昂字敖曹，干第三弟。幼稚时，便有壮气，长而
俶傥，胆力过人，龙眉豹颈，姿体雄异。其父为求严师，
令加捶挞。昂不遵师训，专自驰骋，每言男儿当横行
天下，自取富贵，谁能端坐读书作老博士也。”

《薛琡传》：琡字昙珍，河南人，其先代人，本姓叱干氏，父
彪子，魏徐州刺史。琡形貌魁伟，少以干用称。为典客
令，每引客见，仪望甚美。魏帝召而谓之曰：“卿风度峻
整，姿貌秀异，后当升进，何以处官？”琡曰：“宗庙之礼，不
敢不敬。朝廷之事，不敢不忠。自此以外，非庸臣所及。”
《孟业传》：天保初，清河王岳拜司州牧，闻业名行，召为
法曹。业形貌短小，及谒见岳，心鄙其眇小，笑而不言。
后寻业断决之处，乃谓业曰：“卿断决之明，可谓有过
躯貌之用。”

《荀士逊传》：士逊，世祖时转中书舍人，状貌甚丑，以文
辞见用。曾有事须奏，值世祖在后庭，因左右转通者
不得士逊姓名，乃云：丑舍人。世祖曰：“必士逊也。”看封
题果是，内人莫不忻笑。

《暴显传》：显幼时，见一沙门指之曰：“此郎子有好相，表
大必为良将，贵极人臣。”语终失僧，莫知所去。

《慕容俨传》：“俨父叱头，魏南顿太守。身长一丈，腰带九
尺。俨容貌出群，衣冠甚伟。”

《魏兰根传》：“兰根身长八尺，仪貌奇伟，机警有识悟。”
《高隆之传》：“隆之身长八尺，美须髯，深沉有志气。”
《安德王延宗传》：“延宗容貌充壮，坐则仰，偃则伏，人笑
之，乃赫然奋发，气力绝异，驰骋行阵，劲捷若飞。”
《宋游道传》：“游道与顿丘李奖一面，便定死交。游道为司州中从事，时李奖二子构训居贫，游道令其求三
富人死事，判”免之。凡得钱百五十万，尽以入构训。时
人语曰：“游道猕猴面，陆操科斗形。意识不关貌，何谓
丑者必无情。”

《叱列平传》：“平有容貌，美须髯。”

《元文遥传》：“文遥子行恭，美姿貌，有父风，兼俊才，位中
书舍人。”

《冯伟传》：“伟身长八尺，衣冠甚伟，见者肃然敬惮。”
《郎基传》：“基身长八尺，美须髯，泛涉坟典，尤长吏事。”
《房豹传》：“豹体貌魁岸，美音仪，释褐开府参军，兼行台
郎中。”

《崔瞻传》：瞻聪朗强学，有文情，善容止，神采嶷然，言不
妄发。杨愔欲引瞻为中书侍郎，因曰：“昔裴瓒晋世为
中书郎，神情高迈，每于禁门出入，宿卫者肃然动容。
崔生堂堂之貌，亦当无愧裴子。”

《路去病传》：“去病风神疏朗，仪表瑰异，释褐开府参军。”
《李祖昇传》：“祖昇，显祖李皇后之长兄。仪容瑰丽，垂手
过膝，睦姻好施，文学足以自通，仕至齐州刺史。”
《娄昭传》：“昭方雅正直，有大度深谋，腰带八尺，弓马冠
世。”

《王琳传》：“琳体貌闲雅，立发委地，喜怒不形于色。”
《李绘传》：绘仪貌端伟，神情朗儁。河间邢晏，即绘舅也，
与绘清言，叹其高远，每称曰：“若披云雾，如对珠玉，宅
相之寄，良在此甥。”

《赵郡王琛传》：“琛子叡。身长七尺。容仪甚伟。闲习吏职，
有知人之鉴。”

《清河王岳传》：“岳长而敦直，姿貌嶷然，沈深有器量。”
《河南康舒王孝瑜传》：“孝瑜容貌魁伟，精彩雄毅。”
《兰陵武王孝瓘传》：“孝瓘貌柔心壮，音容兼美。”

《珍珠船》，北齐兰陵王体身白晰而美风姿，乃著假面
以对敌，数立奇功，齐人作舞以效之，号“代面舞。”
《北史斛律光传》：“光马面彪身，神爽雄杰，少言笑，工骑
射。”

《张普惠传》：“普惠身长八尺，容貌魁伟。”

《司马子如传》：“子如兄子膺之，美须髯，有风貌，好学，厚
自封殖，神气甚高。”

《周书文帝本纪》：“太祖生而有黑气如盖，下覆其身。及
长，身长八尺，方颡广额，美须髯，发长委地，垂手过膝，
背有黑子，宛转若龙盘之形，面有紫光，人望而敬畏
之。”

《寇儁传》：“儁身长八尺，须鬓皓然，容止端详，音韵清朗。
帝与之谈论，不觉屡为前膝。”

《窦炽传》：“炽性严明，有谋略，美须髯，身长八尺二寸。少
从范阳祁忻受《毛诗》《左氏春秋》，略通大义，善骑射，膂
力过人。”

《杨忠传》：“忠美髭髯，身长七尺八寸，状貌瑰伟，武艺绝
伦，识量沈深，有将帅之略。”

《李弼传》：弼弟檦为太祖帐内都督，从复弘农，破沙苑。
檦跨马运矛，冲锋陷阵，隐身鞍甲之中，敌人见之，皆
曰：“避此小儿。”不知檦之形貌，正自如是。太祖初亦闻
檦骁悍，未见其能，至是方嗟叹之，谓檦曰：“但使胆决
如此，何必须要八尺之躯也。”

《叱列伏龟传》：“龟容貌瑰伟，腰带十围，进止详雅，兼有
武艺。”

《庾信传》：“信身长八尺，腰带十围，容止颓然，有过人者。”
《宇文神举传》：“神举神情倜傥，志略英赡，眉目疏朗，仪
貌魁梧。有识钦之，莫不许以远大。”

《刘亮传》：“亮少倜傥，有从横计略，姿貌魁杰，见者惮之。”
《豆卢宁传》：“宁少骁果，有志气，身长八尺，美容仪，善骑
射。”

《唐瑾传》：“瑾性温恭，有器量，博涉经史，雅好属文。身长
八尺二寸，容貌甚伟。”

《陈忻传》：忻少骁勇，有气侠，姿貌魁岸，同类咸敬惮之。
《萧察传》：宗如周，南阳人，随察历度支尚书。如周面狭
长，以《法华经》云：闻经随喜，面不狭长，尝戏之曰：“卿何
为谤经？”如周踧踖，自陈不谤。察又谓之如初。如周惧，
出告蔡大宝。大宝知其旨，笑谓之曰：“君当不谤馀经，
政应不信法华耳。”如周乃悟。

《突厥传》：“突厥俟斤状貌奇异，面广尺馀，其色甚赤，眼
若琉璃，性刚暴，务于征伐。”

《北史李贤传》：“贤弟穆，穆子浑，姿貌瑰伟，美须髯，起家
左侍上士。”

《隋书窦荣定传》：“荣定沈深有器局，容貌瑰伟，美须髯，
便弓马。魏文帝时为千牛备身。周太祖见而奇之，授
平东将军。”

《高祖本纪》：高祖为人龙颜，额上有五柱入顶，目光外
射，有文在手曰王，长上短下，沉深严重。初入太学，虽
至亲昵，不敢狎也。十六迁骠骑大将军，加开府。周太
祖见而叹曰：“此儿风骨不似代间人。”明帝即位，授右
小宫伯，进封大兴郡公。帝尝遣善相者赵昭视之，昭
诡对曰：“不过作柱国耳。”既而阴谓高祖曰：“公当为天下君，必大诛杀而后定。善记鄙言。”后袭爵隋国公。武
帝聘高祖长女为皇太子妃，益加礼重。齐王宪言于
帝曰：“普六茹坚相貌非常，臣每见之，不觉自失，恐非
人下，请早除之。”帝曰：“此止可为将耳。”内史王轨骤言
于帝曰：“皇太子非社稷主，普六茹坚貌有反相。”帝不
悦曰：“必天命有在，将若之何？”

《李德林传》：德林美容仪，善谈吐。齐天统中，兼中书侍
郎，于宾馆受国书。陈使江总目送之曰：“此即河朔之
英灵也。”

《元晖传》：“晖须眉如画，进止可观。”

《郭荣传》：“荣容貌魁岸，外疏内密，与其交者多爱之。”
《樊叔略传》：“叔略身长九尺，志气不凡，周太祖见而器
之，引置左右。”

《元胄传》：“胄少英果，多武艺，美须眉，有不可犯之色。周
齐王宪见而壮之，引置左右。”

《于𫖮传》：“𫖮身长八尺，美须眉。周大冢宰宇文护见而
器之，妻以季女。”

《柳机传》：“机从子謇之，身长七尺五寸，仪容甚伟，风神
爽亮，进止可观。为童儿时，周齐王宪尝遇謇之于途，
异而与语，大奇之，因奏入国子，以明经擢第，拜宗师
中士，寻转守庙下士。武帝尝有事太庙，謇之读祝文，
音韵清雅，观者属目。帝善之，擢为宣纳上士。”

《李景传》：景容貌奇伟，膂力过人，美须髯，骁勇善射。十
七年，辽东之役，为马军总管。及还，配事汉王。高祖奇
其壮武，使袒而观之曰：“卿相表当位极人臣。”

《韩擒传》：“擒少慷慨，以胆略见称，容貌魁岸，有雄杰之
表。”

《庶人秀传》：“秀高祖第四子也。有胆气容貌瑰伟美须
髯多武艺甚为朝臣所惮。”

《杨素传》：素美须髯，有英杰之表。高祖大举伐陈，以素
为元帅。素坐平乘大船，容貌雄伟，陈人望之惧曰：“清
河公即江神也。”

《韦艺传》：“艺迁营州总管，容貌瑰伟，每外裔参谒，必整
仪卫盛服以见之，独坐满一榻，番人畏惧，莫敢仰视。”
《鱼俱罗传》：“俱罗身长八尺，膂力绝人，声气雄壮，言闻
数百步，俱罗相表异人，目有重瞳，阴为帝之所忌。”
《王世积传》：“世积容貌魁岸，腰带十围，风神爽拔，有杰
人之表。”

《虞庆则传》：“庆则身长八尺，有胆气，善鲜卑语。身被重
铠，带两鞬，左右驰射，本州豪侠皆敬惮之。”

《观德王雄传》：“雄美姿仪，有器度，雍容闲雅，进止可观。”
《齐王暕传》：“暕美容仪，疏眉目，少为高祖所爱。”

《燕王倓传》：“倓敏慧，美姿仪。炀帝于诸孙中，特所钟爱，
常置左右。”

《崔弘度传》：“弘度仪貌魁岸，须面甚伟。”

《刘焯传》：“焯犀额龟背，望高视远。”

《杨元感传》：“元感体貌雄伟，美须髯。”

《刘元进传》：“元进少好任侠，为州里所宗。两手各长尺
馀，臂垂过膝。炀帝兴辽东之役，百姓骚动，元进自以
相表非常，阴有异志。”

《虞绰传》：“绰身长八尺，姿仪甚伟，博学有俊才。”

《海山记》：“大业四年，道州贡矮民王义，眉目浓秀，应对
甚敏，帝尤爱之。”

《隋书琉球国传》：“其人深目长鼻，颇类于胡。男子拔去
髭鬓，身上有毛之处，皆亦除去。”

《南蛮林邑》传“其人深目高鼻，发拳，色黑。”

《康国传》：“其人皆深目高鼻，多须髯。”

《唐书高祖本纪》，仁公生高祖于长安，体有三乳。
《李密传》：密以荫为左亲卫府大都督，东宫千牛备身，
额锐角，方，瞳子黑白明澈。炀帝见之，谓宇文述曰：“左
仗下黑色小儿为谁？”曰：“‘蒲山公李宽子密’。帝曰：‘此儿
顾盼不常，无入卫’。”

《太宗本纪》：太宗方四岁，有书生谒高祖曰：“公在相法，
贵人也，然必有贵子。”及见太宗曰：“龙凤之姿，天日之
表，其年几冠，必能济世安民。”太宗败薛仁杲，师还，高
祖遣李密驰传劳之于豳州。密见太宗，不敢仰视，退
而叹曰：“真英主也。”

《李𪟝传》：𪟝临事选将，必訾相其奇庬福艾者遣之。或
问故，答曰：“薄命之人，不足与成功名。”

《旧唐书薛举传》：“举容貌瑰伟，凶悍善射。”

《裴寂传》：“寂疏眉目，伟姿容。”

《李靖传》：“靖姿貌瑰伟，少有文武材略。”

《册府元龟》“高士廉风调温雅属词清润姿仪端伟须
眉如画后至开府仪同三司。”

《旧唐书魏徵传》：“征状貌不逾中人，而素有胆智，每犯
颜进谏，虽逢王赫斯怒，神色不移。”

《萧嵩传》：“嵩美须髯，仪形伟丽。”

《欧阳询传》：询貌甚寝陋，而聪悟绝伦。初学王羲之书，
后更新变其体，笔力险劲。高丽尝遣使求之，高祖叹
曰：“不意欧之书名，远播外裔，彼观其迹，固谓其形魁
梧耶《滕王元婴传》：元婴子循、琣，循琣子涉，状貌类胡而丰
硕。

《濮王泰传》：“太宗以泰腰腹洪大，趋拜稍难，令乘小舆，
至于朝所。”其宠异如此。

《唐书袁天纲传》：“天纲，益州成都人，仕隋为盐官令，在
洛阳与杜淹、王珪、韦挺游。天纲谓淹曰：‘公兰台学堂
全且博，将以文章显’。谓珪：‘法令成，天地相临，不十年，
官五品。谓挺面如虎，当以武处官。然三君久皆得谴，
吾且见之。见窦轨曰：‘君伏犀贯玉，枕辅骨完，起十年，
且显立功，其在梁益间邪’？轨后为益州行台仆射，天’”
纲复曰：“赤脉干瞳方，语而浮，赤入大宅，公为将必多
杀，愿自戒。”轨果坐事见召。帝在九成宫，令视岑文本，
曰：“学堂莹夷眉过目，故文章振天下。首生骨未成，自
前而视法三品，肉不称骨，非寿兆也。”张行成、马周见
曰：“马君伏犀贯脑背，若有负贵，验也。近古君臣相遇，
未有及公者，然面泽赤而耳无根，后骨不隆。寿不长
也。”张晚得官。终位宰相。其术精类如此。

《马周传》：岑文本谓所亲曰：“马君论事，会文切理，无一
言可损益，听之纚纚，令人忘倦。苏、张终、贾，正应此耳。
然鸢肩火色，腾上必速，恐不能久。”

《龙城录》：武居常，天后高祖也。少时游洛下，人呼为猴
颊郎，以居常颐下有须，若猿颔也，其上有四靥。一日，
伊水上遇一丐者曰：“郎君当有身后名面骨，法当刑。
然有女当八十年。”后起家暴贵，寻亦浸微。居常不信，
后卒如言。丐者岂非异人乎。

《唐书江安王元祥传》：元祥性庸迷，所至营财产无厌。
时滕、蒋、虢三王皆贪暴，得其府官者恶之不愿行。故
时语曰：“宁向儋、崖、振、白，不事江、滕、蒋、虢。”元祥魁大，腰
带十围，食兼数人，韩、虢、魏亦鸿伟，然不逮也。

《王孝杰传》：仪凤中，刘审礼讨吐番，孝杰以副总管战
大非川，为虏执。赞普见之曰：“貌类吾父。”故不死归之。
《杨元琰传》：元琰者，字温，虢州閺乡人，汉太尉震十八
代孙。生数岁未言，相者视曰：“语迟者神定，必为重器。”
及长，秀眉美须髯，崇肩博颐。

《王晙传》：晙气貌伟特，时谓为“熊虎相。”感慕节义，有古
人风。

《杨再思传》：张昌宗以姿貌幸，再思每曰：“人言六郎似
莲花”，非也。正谓莲花似六郎耳。其巧谀无耻类如此。
《张易之传》：易之幼以门荫仕，累迁尚乘奉御。既冠，颀
晰美姿，制音技，多所晓通。武后时，太平公主荐其弟
昌宗得侍。昌宗白进易之材用过臣，善治炼药石。即
召见，悦之兄弟皆幸。出入禁中，傅朱粉，衣纨锦，盛饰
自喜。即日拜昌宗云麾将军，行左千牛中郎将，易之
司卫少卿。时无检轻薄者又謟言“昌宗乃王子晋后
身”，后使被羽裳吹箫，乘寓鹤，裴回庭中，如仙去状。词
臣争为赋诗以媚后。

《娄师德传》：师德长八尺，方口博唇，深沉有度量，人有
忤己，辄逊以自免，不见容色。尝与李昭德偕行，师德
素丰硕，不能遽步。昭德迟之，恚曰：“为田舍子所留。”师
德笑曰：“吾不田舍，复在何人？”

《袁天纲外传》：天纲精于相术，有子客师，传其父业。常
与一书生同过江，登舟讫，遍视舟中人颜色，谓同侣
曰：“舟中人大厄不久，岂可从之？且少留。”舟未发间，忽
见一丈夫，神色高朗，跛一足登舟。客师见此人，乃谓
侣曰：“可以行矣，贵人在内，吾侪无忧矣。”丈夫乃娄师
德也。

《唐书宗楚客传》：“楚客，武后从姊子，长六尺八寸，明晰，
美须髯。”

《纪处讷传》：“纪处讷者，秦州上邽人。为人魁岸，髭长数
尺。”

《张知謇传》：“知謇兄弟五人，皆明经高第，晓吏治。知謇
万岁通天中，自德州刺史入计，后奇其貌，诏工图之，
称其兄弟容而才，谓之两绝。”

《旧唐书张知謇传》：“知謇仪质瑰伟，眉目疏朗。”

《唐书祝钦明传》：“初，后属婚，上食禁中，帝与群臣宴，钦
明自言能八风舞，帝许之。钦明体肥丑，据地摇头睆
目，左右顾盼，帝大笑。吏部侍郎卢藏用叹曰：‘是举五
经扫地矣’！”

《裴宽传》：“宽性通敏，工骑射，弹棋投壶，略通书记。景云
中，为润州参军事。刺史韦诜有女，择所宜归，会休日，
登楼见人于后圃有所瘗藏者，访诸吏曰：‘参军裴宽
居也’。与偕来。诜问状，答曰：‘宽义不以包苴污家，适有
人以鹿为饷，致而去，不敢自欺，故瘗之。诜嗟异，乃引
为按察判官。许妻以女，归语妻曰：‘常求佳婿，今得矣’’。”
明日帏其族使观之。宽时衣碧，瘠而长，既入，族人皆
笑，呼为碧鹳雀。诜曰：“爱其女，必以为贤，公侯妻也，何
可以貌求人？”卒妻宽。

《旧唐书李林甫传》：林甫卒，赠太尉、扬州大都督。初，林
甫尝梦一白晰，多须长丈夫，逼己接之，不能去。既寤，
言曰：“此形状类裴宽，宽谋代我故也。”时宽为户部尚
书兼御史大夫，故因李适之党斥逐之。是时杨国忠始为金吾胄曹参军，至是不十年，林甫卒，国忠竟代
其任，其形状亦类宽焉。

《唐书郭知运传》：“知运长七尺，猿臂虎口。”

《封常清传》：“高仙芝为都知兵马使，尝出军奏傔，从三
十馀人，衣褠鲜明，常清慨然投牒请豫。常清素瘠，又
脚跛，仙芝陋其貌不纳。明日复至，仙芝谢曰：‘傔已足，
何庸复来。常清怒曰：我慕公义，愿事鞭靮，故无媒自
前，公何见拒深乎？以貌取士，恐失之子羽，公其念之’。
仙芝犹未纳，乃日候门下。仙芝不得已，窜名傔中。”
《严挺之传》：“挺之姿质轩秀”，

《旧唐书杨慎矜传》：慎矜为御史中丞，兄少府少监慎
馀，弟洛阳令慎名，皆伟仪形，风韵高朗。慎名尝览镜，
见其须面神彩有过于人，覆镜叹惋曰：“吾兄弟三人
尽长六尺馀，有如此貌，如此材而见容当代，以期全，
难矣。何不使我少体弱耶？”竟如其言。

《黑齿常之传》：“常之长七尺馀，骁勇有谋略。”

《李嗣业传》：“嗣业身长七尺，壮勇绝伦。”

《张镐传》：“镐风仪魁岸，廓落有大志。”

《崔光远传》：“光远勇决任气，身长六尺馀，目睛白黑分
明。”

《鲁炅传》：“炅身长七尺馀，涉猎书史。”

《册府元龟》：“王武俊形体魁伟，长六尺馀，性宽𥙿，后至
成德军节度使。”

李嘉宠，冀州人。其形长八尺五寸。开元中，本州以献。
敕曰：“李嘉宠土风所育，体干出群，因其器用之宜，俾
在人门之次。可武卫长。”

《羯鼓录》：元宗洞晓音律，尤爱羯鼓。汝南王琎，宁王子
也。姿容妍审，秀出藩邸，元宗特钟爱焉，自传授之。又
以其聪悟敏慧，妙达音旨，每随游幸，顷刻不舍。常戴
砑绢帽打曲，上自摘红槿花一朵，置于帽上，笪当是
檐宇处，二物皆极滑，久之方安。遂奏舞《山香》一曲，而
花不坠落。上大喜笑，赐琎金器一厨，因夸曰：“真花奴，
姿质明莹，肌发光细，非人间人，必神仙谪堕也。”宁王
谦谢，随而短斥之。上笑曰：“大哥不在过虑，阿瞒自是
相师。夫帝王之相，须有英特越逸之气，不然有深沈
包育之度。若花奴，但端秀过人，悉无此相，固无猜也。
而又举止淹雅，当更得公卿间令誉耳。”宁王又笑曰：
“若如此，臣乃输之。”上曰：“若此一条，阿瞒亦输大哥矣。”
宁王又谦谢。上又笑曰：“阿瞒羸处多，大哥亦不用㧑
挹。”众皆欢贺。

《开元天宝遗事》：明皇每朝政有阙，则虚怀纳谏，大开
士路。早朝，百辟趋班，帝见张九龄风威秀整，异于众
僚，谓左右曰：“朕每见九龄，使我精神顿生。”

《唐书安禄山传》：禄山晚益肥，腹缓及膝，奋两肩若挽
牵者，乃能行，作胡旋舞帝前，乃疾如风。帝视其腹曰：
“‘胡腹何有而大’？答曰：‘唯赤心耳’。”每乘驿入朝，半道必
易马，号“大夫换马台。”不尔，马辄仆。故马必能负五石
驰者乃胜载。帝为禄山起第京师，以中人督役，戒曰：
“善为部署。禄山眼孔大，毋令笑我。为琐户交疏，台观”
沼池华僭，帟幕率缇绣，金银为篣筐爪篱，大抵服御
虽乘舆不能过。帝登勤政楼，幄坐之，左张金鸡大障，
前置特榻，诏禄山坐褰其幄，以示尊宠。太子谏曰：“自
古幄坐非人臣当得，陛下宠禄山过甚，必骄。”帝曰：“胡
有异相？我欲厌之。”

《珍珠船》：安禄山晚年益肥，自秤三百五十斤，于上前
旋舞如风。

《唐书侯希逸传》：“希逸，营州人。长七尺，丰下锐上。”
《张巡传》：“巡长七尺，须髯每怒尽。张读书不过三复，终
身不忘。”

《程千里传》：千里，京兆万年人。长七尺，魁岸有力。
《杜阳杂编》：“上宽厚之德，出于天然，为儿时，常为元宗
器之，每坐于玉案前，熟视上貌，谓武惠妃曰：‘此儿甚
有异相，他日亦是吾家一有福天子也’。”因命取上清
珠，以绛纱裹之，系于颈上。

《唐书柏良器传》：良器父造，以获嘉令死安禄山难，乃
学击剑，欲报贼。父友王奂为光弼从事，见之曰：“尔额
文似临淮王，面黑子似颜平原，殆能立功。”乃荐之光
弼，授兵平山越，迁左武卫中郎将。

《李揆传》：苗晋卿数荐元载，揆轻载地寒，谓晋卿曰：“龙
章凤姿，士不见用，獐头鼠目，子乃求官邪？”载闻衔之。
《毛若虚传》：若虚，绛州太平人，眉长覆目，性残鸷。
《马燧传》：燧姿度魁杰，长六尺二寸。

《杨炎传》：“炎美须眉，峻风㝢，文藻雄蔚然豪爽尚气。”
《陆羽传》：“羽貌侻陋，口吃而辩。”

《怀思王敏传》：“敏貌丰秀若图画，帝爱之。”

《永王璘传》：“璘少失母，肃宗自养视之。长聪敏好学，貌
陋甚，不能正视。”

《旧唐书郭子仪传》：“子仪长六尺馀，体貌秀杰。”

《云仙杂记》：“郭汾阳每迁官，则面长二寸，额有光气，事
已乃复。”

《唐书卢杞传》：杞有口才，体陋甚，鬼貌蓝面。初，郭子仪病甚，百官造省，不屏姬侍。及杞至，则屏之，隐几而待。
家人怪问其故，子仪曰：“彼外陋内险，左右见必笑。使
后得权，吾族无类矣。”

《齐映传》：“映奔奉天，为凤翔张镒判官，进行军司马，擢
给事中。映为人白晰长大，言音鸿爽，故帝令侍左右，
或前马胪传诏旨。”

《唐书崔善为传》：“善为擢累尚书左丞，用清察称。诸曹
史恶之，以其短而伛，嘲曰：‘曲如钩，例封侯’。”欲沮罢所
任。帝闻，勉之曰：“昔齐末奸吏歌斛律明月，而高纬暗
不察，至灭其家。朕虽不德，幸免是因”下令购谤者，谤
乃止。

《郭子仪传》：子仪子暧，暧子钊，长七尺，方口丰下。
《阳城传》：城为道州刺史，州产侏儒，岁贡诸朝。城哀其
生离无所进。帝使求之，城奏曰：“州民尽短，若以贡，不
知何者可供。”自是罢。州人感之。

《册府元龟》：“德宗时，吐蕃徐舍人为大将，身长六尺馀，
赤发大目。”

《旧唐书李元谅传》：“元谅长大美须，勇敢多计。”

《李忠臣传》：忠臣加检校司空平章事。建中初，尝因奏
对，德宗谓之曰：“卿耳甚大，真贵人也。”忠臣对曰：“臣闻
驴耳甚大，龙耳甚小。臣耳虽大，乃驴耳也。”上说之。
《李珙传》：珙不好读书，唯以弓马为务，长六尺馀，气貌
魁岸。

《崔弘礼传》：“弘礼风貌魁伟，磊落有大志。”

《朱泚传》：“泚幼壮伟，腰带十围。”

《唐国史补》：朱泚之乱，裴佶与衣冠数人，佯为奴，求出
城。佶貌寝，自称甘草。门兵曰：“此数子非人奴，如甘草
者不疑。”

《柳宗元集》：郭橐驼，不知始何名，病偻，隆然伏行，有类
橐驼者，故乡人号之驼。驼闻之曰：“甚善，名我固当。”因
舍其名，亦自谓橐驼云。

《唐书吴少阳传》：“少阳死，元济者，其长子也，山首，燕颔
垂颐，鼻长六寸。”

《裴度传》：“度退然才中人，而神观迈爽，操守坚正，善占
对，既有功，名震四夷。使外国者，其君长必问度年今
几，状貌孰似，天子用否。其威誉德业，比郭汾阳。而用
不用，常为天下重轻。事四朝，以全德始终。及殁，天下
莫不思其风烈。”

《北梦琐言》：唐裴晋公度风貌不扬，自撰真赞云：“尔身
不长，尔貌不扬，胡为而将，胡为而相。”幕下从事逊以
美之，且曰：“明公以内扬为优。”公笑曰：“诸贤好信，谦也。”
幕僚皆悚而退。又：赵璘员外为裴坦相汉南从事，璘
甚陋，裴公戏之曰：“赵公本不丑，孩抱时乳母怜惜，往
往抚弄云：‘作丑子，作丑子，因此一定’。”裴公大咍：薛侍
郎昭纬气貌昏浊，杜紫微唇厚，温庭筠号“温锺馗”，不
称才名也。

《唐书李贺传》：“贺为人纤瘦，通眉，长指爪，能疾书。”
《韩休传》：“休子滉，滉子皋，貌类父，既孤，不复视鉴。”
《关播传》：李元平游播门下，播请帝用之。李希烈叛，帝
以元平兼汝州别驾知州事。希烈遣将李克诚以精
骑薄城，缚元平，驰见希烈，遗矢于地。希烈以其眇小
无髯，戏克诚曰：“使尔取元平，乃以其子来耶？”

《王伾传》：“王伾者，杭州人。始以书待诏翰林，入太子宫
侍书。顺宗立，迁左散骑常侍待诏。伾本阘茸，貌卑陋
楚语，无它大志。”

《李绅传》：绅为人短小精悍，于诗最有名，时号“短李。”
《李玨传》：玨甫冠举明经，李绛为华州刺史，见之曰：“日
角珠庭，非庸人相；明经碌碌，非子所宜。”乃更举进士
高第。

《旧唐书史敬奉传》：“敬奉形甚短小，若不能胜衣。至于
入阵驰逐，能擒奔马，自执鞍勒，随鞍跃上，然后羁带。
弓矢在手，前无强敌。”

《独异志》：“唐文宗朝宰相路随，志行清俭，常闭门不见
宾客，状貌或似其先人，以此未尝视镜。”

《唐书杨收传》：“收长六尺二寸，广额深颐，疏眉目，寡言
笑，博学强记，至它艺无不通。”

《全唐诗话》：“罗隐为唐相郑畋、李蔚所知。畋女览隐诗，
讽诵不已。畋疑有慕才意。隐貌寝陋，女一日帘窥之，
自此绝不咏其诗。”

《因话录》：北省班谏议在给事之上，中书舍人在给事
中之下。裴尚书休为谏议大夫，形质短小，诸舍人戏
之曰：“如此短，何得向上立？”裴对曰：“若怪，即曳向下著。”
众皆大笑。

《摭言》：咸通末，执政病，举人仆马大盛，奏请进士并乘
驴。郑光业躯干伟大，或嘲曰：“今年敕下尽骑驴，短辔
长秋满九衢。清瘦儿郎犹自可，就中愁杀郑昌图。”
《唐书。王涯传》：涯质状颀省，长上短下，动举详华。
《崔珙传》：“珙弟玙，玙子澹，举止秀峙，时谓玉而冠者。”
《杨守亮传》：“守亮身长七尺馀，色如铁。”

《独异志》：“王锷为辛京杲下偏裨，杲时帅长沙，甚易之。

《闻见后录》。旧传：黄巢实不死，自髡为僧得脱，往投河
南尹张全义，故巢党也。各不敢识，但作南禅寺以舍
之。予数至南禅，壁间，画僧巢也。其状不逾中人，唯止
蛇眼为异耳。

《集异记》：“兰陵萧颖士，杨府功曹，秩满南游，行侣共济
瓜洲，舟中有二少年，熟视颖士，相顾曰：‘此人甚有肖
于鄱阳忠烈王也’。”颖士是鄱阳曾孙，即自款陈二子
曰：“‘吾识尔祖久矣’。颖士以广众中未敢询访，俟及岸，
方将启请，而二子忽遽负儋而去。颖士必谓非仙则
神，虔心向瞩而已。明年颖士北归，止于盱眙邑长之”
署，方与邑长下帘昼坐，司门遽白云：“某吏于某处擒
获发冢盗共五六人。”登令召入，皆反接其手，束缚甚
固，旅之于庭。而颖士悬认，江中二少年亦缧绁于内。
颖士惊曰：“斯二人非仙则神。”因具述曩事。邑长即令
先穷二子，须臾款伏，佐验明著，皆云：“我之发丘墓，今
有年矣。”颖士即以前说，再令询之，皆曰：“我尝开鄱阳
王冢，大获金玉。当门有贵人，颜色如生，年方五十，髭
鬓斑白，僵卧于石榻，姿状正与颖士相类，无少差异。
我舟中遇子，又知萧氏固是鄱阳裔也，因此启言，我
岂有他术哉！用弱尝闻人之绍续，其或三五世，则必
一人有肖其祖先之形状者，斯其验欤！”

《北梦琐言》：唐路侍中岩，风貌之美，为世所闻。镇成都
日，委执政于孔目吏边咸，日以妓乐自随，宴于江津，
都人士女，怀掷果之羡，虽卫玠、潘岳不足为之比。善
巾裹，蜀人见必效之，后乃剪纱巾之脚，以异于众也。
闾巷有炫服修容者，人必讥之曰：“尔非路侍中耶？”尝
过鬻豚之肆，见侩豕者，谓屠者曰：“此豚端正，路侍中”
不如。用之比方，良可笑也。以官妓行云等十人侍宴，
移镇渚宫日，于合江亭离筵赠行云等《感恩多》，词有
“离魂何处断，烟雨江南岸”，至今播于倡楼也。

唐进士曹唐游仙诗，才情缥缈，岳阳李远员外每吟
其诗而思其人。一日曹往谒之，李倒屣而迎。曹生人
质充伟，李戏之曰：“昔者未睹标仪，将谓可乘鸾鹤。此
际拜见，安知壮水牛亦恐不胜其载。”时人闻而笑之。
《酉阳杂俎》：翟天师名乾祐，峡中人。长六尺，手大尺馀，
每揖人手过胸前。

《孝亿国》，躯貌长大。鼻黄发绿，眼赤髭被发，面如血
色。

坚昆部落，其人发黄目绿，赤髭髯。其髭髯俱黑者，汉
将李陵及其兵众之裔也。

《闻奇录》：“马自然貌丑，齇鼻秃鬓大口，饮酒石馀，醉卧
即以拳入口。”

《北梦琐言》：“杜让能子晓，貌如削玉，有制诰之才，仕梁
至宰相。”

沈询侍郎，清粹端美，神仙中人也。制除山北节旄，京
城诵曹唐《游仙诗》云：“玉诏新除沈侍郎，便分茅土领
东方。不知今夜游何处，侍从皆骑白凤凰。”即风姿可
知也。

蒋凝侍郎亦有人物，每到朝士家，人以为祥瑞，号“水
月观音。”前代潘安仁、卫叔宝何以加此？唐末朝士中
有人物者，时号“玉笋班。”

《册府元龟》：“梁大帝山庭月角，舜目尧眉，鸾凤之姿自
然也。”

《五代史罗绍威传》：绍威字端己，其先长沙人。祖让，北
迁为魏州贵乡人。父弘信，为牧马监，卒。文德元年，魏
博牙军乱，遂杀其帅乐彦贞，立其将赵文建为留后，
已而又杀之。牙将未知所立，乃聚呼曰：“孰能为我帅
者？”弘信从军中出应曰：“我可为君等帅也。”弘信状貌
奇怪，面色青黑，军中异之，共立为留后。

《周德威传》：“德威字镇远，朔州马邑人也。为人勇而多
智，能望尘以知敌数。其状貌雄伟，笑不改容。人见之
凛如也。”

《华温琪传》：“温琪字德润，宋州下邑人也，世本农家。温
琪身长七尺，从黄巢为盗，巢陷长安，以温琪为供奉
官都知。巢败，温琪走滑州，顾其状貌魁伟，惧不自容，
乃投白马河，流数十里不死，河上人援而出之。又自
经于桑林，桑辄枝折。乃之胙县，有田父见之曰：‘子状
貌堂堂，非常人也’。乃匿于家。后岁馀，闻濮州刺史朱”
𥙿募士为兵，乃往依之。后事梁为开道指挥使，累以
战功为绛、棣二州刺史。

《李周传》：梁晋兵争山东，群盗充斥道路，行者必以兵
卫。内丘人卢岳将徙家太原，舍逆旅，傍徨不敢进。周
送岳至太原，岳谓之曰：“吾少工相人，子方颐隆准，眉
目疏彻，身长七尺，真将相也。”

《寇彦卿传》：彦卿身长八尺，隆准方面，语音如钟，工骑
射，好书史，善伺太祖意，动作皆如旨。太祖尝曰：“敬翔、
刘捍、寇彦卿，皆天为我生之。”其爱之如此。

《册府元龟》：“梁李思安性拳勇，未弱冠身长七尺，超然
有乘时自奋之志，后至湘州刺史。”

蜀王建字光图，隆眉广颡，龙睛虎视。尝于武当山遇僧，谓建曰：“子骨相甚贵，何不从军，自求豹变，而乃区
区为盗贼之号。”

《五代史前蜀世家》：“王建子元膺，为人猳喙龋齿，多材
艺，能射钱中孔。尝自抱画球掷马上，驰而射之，悉中。
建子衍，为人方颐大口，垂手过膝，顾目见耳。”

《册府元龟》：“闽王审知身长七尺六寸，紫色，方口隆准。”
《南唐世家》：“李昪，字正伦，徐州人也。世本微贱，父荣遇
唐末之乱，不知其所终。昪少孤，流寓濠、泗间。杨行密
攻濠州得之，奇其状貌，养以为子。而杨氏诸子不能
容。行密以乞徐温，乃冒姓徐氏，名知诰。及壮，身长七
尺，广颡隆准。”

《南唐书烈祖本纪》：“烈祖身七尺，方颡隆准，修上短下，
语声如钟，精采铄人。常缓步而从者疾行莫能及。”
《后主本纪》：“后主初名从嘉，广颡丰颊骈齿，一目重瞳
子。文献太子恶其有奇表。从嘉避祸，惟覃思经籍，历
封安定郡公、郑王。”

《朱令赟传》：“令赟少从军，椎额鹰目，趫捷善骑射。”
《五代史李嗣昭传》：“嗣昭为人短小，而胆勇过人。”
《卢文纪传》：“文纪为人形貌魁伟，语音琅然，废帝奇之。
后废帝入立，欲择宰相，问于左右，左右皆言文纪及
姚𫖮有人望。废帝因悉书清望官姓名，内琉璃瓶中，
夜焚香咒天，以著挟之，首得文纪，欣然相之。”

《册府元龟》：“孔邈，兖州曲阜人，文宣王四十一代孙。身
长七尺馀，神气温克，绰有素风。”

《五代史桑维翰传》：维翰字国侨，河南人也。为人丑怪，
身短而面长。常临鉴以自奇曰：“七尺之身，不如一尺
之面。”

《安叔千传》：叔千状貌堂堂，而不通文字，所为鄙陋，时
人谓之“没字碑。”

《皇甫遇传》：“遇为人，有勇力，虬髯善射。”

《卢文进传》：“文进身长七尺，状貌伟然。”

《杨光远传》：光远谋乱见杀。初，光远病秃，而妻又跛其
足也。人为之语曰：“自古岂有秃疮天子、跛脚皇后邪？”
相传以为笑。

《张彦泽传》：“彦泽为人骁悍残忍，目睛黄而夜有光，顾
视如猛兽。”

《慕容彦超传》：彦超，吐谷浑部人，汉高祖同产弟也，尝
冒姓阎氏。彦超黑色胡髯，号“阎昆仑。”

《汉本纪》：“高祖睿文圣武昭肃孝皇帝，姓刘氏，初名知
远，其先沙陀部人也，其后世居于太原。知远弱不好
弄，严重寡言，面紫色，目多白睛，凛如也。”

《宋史北汉世家》：“刘旻，汉高祖母弟也。初名崇，为人美
须髯，目重瞳子。”

《册府元龟》：汉刘景严昂藏巨准，时人号为“大鼻。”后至
太子太师，致仕。

周和凝幼而聪敏姿状秀㧞神彩射人后为太子太
傅。

《辽史逆臣传》：察割字欧辛，明王安端之子。善骑射，貌
恭而心狡，人以为懦。太祖曰：“此凶顽，非懦也。”其父安
端尝使奏事，太祖谓近侍曰：“此子目若风驼，面有反
相，朕若独居，无令入门。”

萧胡睹字乙辛，口吃，视斜发鬈，伯父孝穆见之曰：“是
儿状貌，族中未尝有。”及壮，魁梧桀傲，多扬人恶。
《耶律颇德传》：颇德状貌秀伟，初，太祖见之曰：“是子风
骨异常，儿必为国器。”后果然。